Rocca al Mare kaubanduskeskus

Rocca al Mare Kaubanduskeskus on kaubanduskeskus Tallinnas Haabersti linnaosas, mis avas uksed 1998. aastal, olles tollal esimene ja suurim omataoline ostukoht Eestis.

2005. aastal omandas Rocca al Mare Kaubanduskeskuse Citycon Oyj – kaubanduskeskuste arendamisele ja haldamisele spetsialiseerunud kinnisvarainvesteerimisfirma.

Citycon Oyj juhtimisel avati 1. oktoobril 2008 Rocca al Mare keskuse esimene uuendatud osa. Keskust on sealt alates korduvalt renoveeritud. Selles on enam kui 54 000 ruutmeetrit äripinda ning umbes 170 rentnikku, tasuta garderoob ning üle 1300 parklakoha. Keskus asub aadressil Paldiski mnt 102.

Kaubanduskeskuse arhitekt on Meeli Truu (1946–2013).


Korsika keel

Korsika keel (korsika keeles lingua corsa, corsu) on Korsikal ja Sardiinia põhjaosas kõneldav keel, mis kuulub romaani keelte lõunarühma ning sarnaneb itaalia keele Toscana murdega.

Korsika keelel on alates 1974. aastast Prantsusmaa regionaalkeele staatus.

Keelt räägivad korsiklased.

1768. aastani, mil Korsika läks Prantsusmaa valdusse, oli korsika keel ainus saarel kõneldav keel. 1990. aasta seisuga oskasid mingil määral korsika keelt umbes pooled Korsika elanikud ehk 125 000 inimest ning põhikeelena kasutas korsika keelt neist omakorda arvatavalt viiendik.

Korsika keel jaguneb mitmeks murdeks. Bastias ja Cortes räägitakse põhjamurret ning Sartenes ja Porto-Vecchios lõunamurret. Murret, mida räägitakse Ajaccios, peetakse kahe eelmise üleminekumurdeks. Calvis ja Bonifacios räägitakse aga murret, mis meenutab Genovas kõneldavat liguuri keelt.

UNESCO järgi on korsika keel on potentsiaalselt ohustatud keel.


Tina Maze

Tina Maze (sündinud 2. mail 1983) on Sloveenia mäesuusataja ja lastekirjanik.

Aastatel 2005, 2010 ja 2011 valiti ta Sloveenia parimaks naissportlaseks. Vancouveri olümpiamängude avatseremoonial kandis ta Sloveenia lippu.


Andrea Fischbacher

Andrea Fischbacher (sündinud 14. oktoobril 1985 Schwarzach im Pongaus) on Austria mäesuusataja, olümpiavõitja (2010).

2010 valiti ta Austria aasta naissportlaseks.


Junõi Tehnik

"Junõi Tehnik" ("Юный техник"; 'Noor Tehnik') on Venemaal aastast 1956 ilmuv venekeelne tehnika teemaline kuukiri noortele.


Rŭngrado 1. Mai staadion

Rŭngrado 1. Mai staadion (korea 릉라도 5월1일 경기장 Rŭngrado 5-ŏl 1-il kyŏnggijang) on Põhja-Koreas Pyongyangis paiknev mitmeotstarbeline staadion.

Staadioni nimi tuleneb tema asukohast Taedongi jõe Rungra saarel ja 1. maist, mis on rahvusvaheline töörahva püha.

Rŭngrado 1. Mai staadionil on 150 000 istekohta, millega ta kuulub maailma kümne suurema staadioni hulka, aga kui arvestada välja autode, mootorrataste, hobuste ja muude võidusõitude jälgimiseks ehitatud ringrajad, spordiareenid ja eriotstarbelised staadionid, on ta koguni maailma suurim tänapäevane staadion, mis võimaldab korraldada kergejõustiku- ja eeskätt jalgpallivõistlusi (minevikus on olnud suuremaidki ja kõiki neist pole isegi lammutatud).

Staadioni väljaku pindala on 2,25 ha. Kogu põrandapind, kaasa arvatud pealtvaatajate ala 8 korrusel, on 20,7 ha. Staadioni katusetipud ulatuvad maapinnast rohkem kui 60 m kõrgusele.

Staadion valmis 1. mail 1989 13. maailma noorsoo- ja üliõpilasfestivaliks, mis oli kõigist eelnevatest ja järgnevatest suurem mitte küll osalejate arvu (22 tuhat), küll aga osalevate riikide arvu (177) poolest.

Enamasti kasutatakse seda jalgpallivõistluste jaoks, aga seal on peetud ka mitmesuguseid muusikaüritusi.

Iga aasta 15. aprillil toimub seal Arirangi festivali ehk riigipea Kim Il-sungi sünnipäeva avapidustused. Need massipropagandaüritused, mis kestavad kaks kuud, on ühed vähestest Põhja-Korea üritustest, kuhu turiste lubatakse. Neil üritustel võib olla osalejaid üle 100 tuhande, rohkem kui pealtvaatajaid. Oma mastaapsusega on Arirang pääsenud isegi Guinnessi rekordite raamatusse.


Dani Alves

Daniel Alves da Silva (sündinud 6. mail 1983 Juazeiros Bahias) on Brasiilia jalgpallur, kes mängib paremkaitsjana Mehhiko kõrgliigaklubis UNAM ja Brasiilia jalgpallikoondises.

Klubikarjääri jooksul on ta mänginud sellistes klubides nagu FC Barcelona, Sevilla, Juventus, Paris Saint-Germain ja São Paulo.

Alves võitis Barcelonaga hooaegadel 2008–09 ja 2014–15 mõlemal korral nii Hispaania liiga, Hispaania karika kui ka Meistrite Liiga. Ta mängis Kataloonia klubis kaheksa aasta jooksul 391 mängu ja lõi 21 väravat.

Brasiilia jalgpallikoondisega on Alves võitnud 2009. ja 2013. aasta Konföderatsioonide karika ning 2007. ja 2019. aasta Copa América. 2020. aasta suveolümpiamängude jalgpalliturniiril võitis ta Brasiilia olümpiavõistkonnaga kuldmedali.


Krista Aru

Krista Aru (sündinud Krista Muldma; 1. augustil 1958 Pagari külas Ida-Virumaal) on eesti ajakirjandusloolane ja museoloog, Tartu Ülikooli raamatukogu direktor.


Noor tehnik

Noor tehnik võib tähendada mitut asja. "Noor tehnik" on Aino Sepa skulptuur Viljandi Lastepargis. Noor Tehnik OÜ on tehnikakauplusi pidav ettevõte. Junõi Tehnik on Venemaa ajakiri.


Piret Kalda

Piret Kalda (sündinud 4. veebruaril 1966 Tartus) on eesti näitleja.

Ta lõpetas 1984. aastal Tartu 5. Keskkooli.

1988. aastal lõpetas ta Tallinna Riikliku Konservatooriumi lavakunstikateedri XIII lennu. Samast aastast töötab ta Tallinna Linnateatris.


Nikolai Novosjolov

Nikolai Novosjolov (sündinud 9. juunil 1980 Haapsalus) on Eesti vehkleja, kahekordne maailmameister epeevehklemises.

Nikolai Novosjolov alustas vehklemist Haapsalus vehklemisklubis En Garde. Aastatel 2003, 2004 ja 2006 valiti ta Läänemaa aasta sportlaseks. Novosjolov on mitmekordne Eesti meister epeevehklemises (2003, 2006, 2007, 2009 ja 2010). Novosjolov osales Pekingi olümpiamängudel, kus kaotas teises ringis prantsuse vehklejale Jerome Jeannet'le. Lisaks oli ta vehklemise alaliidu peasekretär aastatel 2007–2010. 2010. aastal võitis Novosjolov vehklemise maailmameistrivõistlustel Pariisis epees kuldmedali. Pärast Stockholmi MK etapi võitu aastal 2012 (13.05.2012) tõusis Novosjolov esimese Eesti vehklejana jooksva maailma edetabeli liidriks.

Aastal 2010 valiti ta Eesti aasta sportlaseks. Ta oli viis aastat tippvehkleja Irina Embrichi koostööpartner (kuni 2011. aastani).

Oktoobris 2014 astus Novosjolov Reformierakonda. Ta kandideeris 2015. aasta Riigikogu valimistel valimisringkonnas nr 2 ja sai 1016 häält, kuid valituks ei osutunud.


Roman Baskin

Roman Baskin (25. detsember 1954 – 13. september 2018 Tallinn) oli Eesti näitleja ja lavastaja.

Ta lõpetas aastal 1973 Tallinna 21. Keskkooli ja aastal 1980 Tallinna Riikliku Konservatooriumi lavakunstikateedri (9.lend).

1980–1992 töötas teatris Vanalinnastuudio näitlejana/lavastajana. Alates 1992. aastast oli vabakutseline näitleja ja lavastaja.

Euroopa Filmiakadeemia kutsel pidas ta režiiloenguid Berliini Kunstiakadeemias, näitlemisloengud Balti Filmi- ja Meediakoolis ning režiiloengud Eesti Kunstiakadeemias. 2003. aastal asutas projektiteatri Kell Kümme.


Tiina Toomet (tõlkija)

Tiina Toomet (sündinud aastal 1976) on eesti tõlkija.

Ta on tõlkinud teoseid taani keelest, sealhulgas Peter Høegi romaane.


Ain Lutsepp

Ain Lutsepp (sündinud 6. mail 1954 Tallinnas) on eesti näitleja ja poliitik. Ta oli XIII Riigikogu liige (2015–2019).

Ta lõpetas 1972. aastal Tallinna 10. Keskkooli ja 1980. aastal Tallinna Riikliku Konservatooriumi lavakunstikateedri IX lennu. Samal aastal asus tööle Eesti Draamateatrisse, kus töötas kuni 2015. aastani. Alates 2019. aastast on ta jälle Eesti Draamateatri näitleja.

Aastatel 2008–2021 oli Lutsepp Eesti Teatriliidu esimees.

Ta sai tuntuks brontosaurus Bronti rolliga telelavastuses "Onu Tik-Taki seiklused" ja Tõnissoni rolliga kultusfilmis "Kevade".

Lutsepp kandideeris 2015. aasta Riigikogu valimistel valimisringkonna nr 3 (Nõmme ja Mustamäe) Eesti Vabaerakonna esinumbrina, sai 4109 häält ning osutus valituks.


Hugo Hiibus

Hugo Hiibus (6. jaanuaril 1929 Arase, Halinga vald – 20. november 2019 Tallinn) oli eesti karikaturist ja šaržimeister.


Tõnu Kilgas

Tõnu Kilgas (13. august 1954 Tartu – 25. mai 2021) oli eesti näitleja ja laulja (bariton).

Tema isa oli näitleja Lembit Mägedi, ema näitleja Ellen Kaarma.

Kilgas lõpetas 1977. aastal Heino Elleri nimelise Tartu Muusikakooli Leida Jürgensi ja Alma Kurtna klassi laulu ja koorijuhtimise erialal.

Aastatel 1976–1984 töötas teatris Vanemuine ja 1984–2001 teatris Estonia, 1995. aastast mängis draamanäitlejana ka Vanalinnastuudios.

On esinenud raadios, televisioonis ja kontserdilaval (ka välismaal), mänginud filmides "Stereo" 1978, "Inimene, keda polnud" 1989, "Rahu tänav" 1991, "Need vanad armastuskirjad" 1992, telesarjas "Õnne 13" (1993–2020) ning seriaalis "Teine võimalus" 2018.

Aastatel 1970–1974 oli Kilgas ansambli Fix laulusolist. Samuti oli ta Viru Varietee solist ja konferansjee ning enda loodud ansambli Klann solist.


Krohmseened

Krohmseened (Glomeromycota) on seente hõimkond, kuhu kuulub ligikaudu 150 liiki. Hõimkonda kuuluvad kõik arbuskulaarse mükoriisa (AM) liigid ja perekonda Geosiphon kuuluv Geosiphon pyriformis. Tema eripäraks on endosümbioos tsüoanobakteriga Nostoc cyanobacteria.

Arbuskulaarset mükoriisat moodustavad seened suurendavad taimedel vastupanuvõimet biootilisele (nematoodid, patogeensed seened, viirused) ja abiootilisele stressile (põud, raskmetallid, soolsus). Seened aitavad taimedel omastada toitaineid (fosfor, lämmastik) ja vastutasuks saavad süsinikuühendeid, mis on seenele ainsaks energiaallikaks. Lisaks otsesele kasule eritavad seened kleepuvat ja aeglaselt lagunevat glükoproteiini glomaliini, mis kleebivad mullaosakesi kokku ning selle tagajärjeks on mullas soodustatud õhu- ja veevahetus.

Taime ja seene vaheline sümbioos tekkis ligikaudu 400 miljonit aastat tagasi. Tegemist on evolutsiooniliselt vanima mükoriisavormiga.

Krohmseeni saab kasutada biotervenduses ehk mikroorganismide abil ohtlike ühendite eemaldamisel keskkonnast. Seenehüüfidesse akumuleeruvad raskmetallide (nt vask, tsink ja plii) ühendeid. Põllumajanduses kasutatakse arbuskulaarset mükoriisat bioväetisena.


Marco van Basten

Marco van Basten (õieti Marcel van Basten; sündinud 31. oktoobril 1964 Hollandis Utrechtis) on Hollandi jalgpallur ja treener. Ta on valitud kolm korda Euroopa parimaks ja ühel korral maailma parimaks jalgpalluriks. Nüüd juhendab van Basten Hollandi meistriliiga klubi AFC Ajax.


Vabariigi kodanikud

"Vabariigi kodanikud" oli Eesti Televisiooni vestlussaade aktuaalsetel teemadel. Saatesse kutsuti eri elualade esindajaid. Vaatajad said saate jooksul e-posti ja telefoni teel sõna sekka öelda.

Saatejuht oli Aarne Rannamäe.


Charlottenlundi loss

Charlottenlund (taani keeles Charlottenlund Slot) on loss Taanis Kopenhaageni lähistel.

Algselt barokkstiilis loss ehitati 1731–1733 Gyldenlund'i nimelise lossi vundamendile. Valminud loss sai nime printsess Charlotte Amalie järgi, kes oli Frederik IV tütar ja Christian IV õde. 1880. aastal lossi laiendati ning see ehitati ümber Prantsuse renessanss-stiilis.

Esimesed kuningapere liikmed, kes lossi elama asusid, olid 1869. aastal kroonprints Frederik ja kroonprintsess Louise. Lossis on sündinud Christian X ja Haakon VII. Leskkuninganna Louise elas lossis kuni oma surmani aastal 1926. Aastal 1935 loobus kuningapere lossist ning andis selle Taani Kalandusuuringute Seltsile.


Tel Quel

Tel Quel oli prantsuse kirjanike ja teoreetikute rühmitus ja nende asutatud ajakiri. Ajakirja andis aastail 1960–1982 Pariisis välja kirjastus Éditions du Seuil.

Ajakirjas tutvustas rühmitus kirjutamise, teksti, tekstuaalsusest, teadvustamatuse, märgiõpetuse, seksuaalsuse ja tarbimise ning keha ja mõnu uusi mudeleid. Ajakiri mõjutas dekonstruktsionismi sündi. Kirjanduse ja kunstiuuringute kõrval levitati ka isikuvabaduse poliitikast lähtuvat kultuurikriitikat.

Tel Quel oli prantsuse strukturalismi keskseid väljaandeid. Ajakirja asutasid kirjanik ja kriitik Philippe Sollers ning kirjanik Jean-Edern Hallier. Juhtiv esindaja oli ka Julia Kristeva.


Morgenstern

Morgenstern (saksa keeles 'koidutäht') on keskaegne relv, ogaline sõjanui.

Morgenstern oli 20–100 cm pikk raskejalaväe relv, mis kaalus 1–5 kilo. Morgensternidel oli tavaliselt 10–15 cm pikkused ogad relva otsas. Tavalistel morgensternidel oli 4–16 oga, need olid 3-10 cm pikad. Mõned morgensternid olid 1 ogaga.


George Best

George Best (22. mai 1946 Belfast – 25. november 2005 London) oli Põhja-Iirimaa jalgpallur.

Suurema osa oma karjäärist mängis ta Manchester Unitedis. Seal mängis ta 361 mängu ja lõi 137 väravat. Hiljem mängis ta muudes Inglismaa, Ameerika, Austraalia, Hiina ja Põhja-Iirimaa klubides. Põhja-Iirimaa jalgpallikoondises lõi ta 9 väravat 37 mängus. Best suri alkoholismi tagajärjel tekkinud haigustesse.


Rutger von Brüggenei

Rutger von Brüggenei (surnud umbes 1403/1404) oli Kuramaa piiskop aastatel 1399–1403/1404.

Rutger von Brüggenei pärines ilmselt Bochumi lähistel valduseid omavate Brüggenei aadlisuguvõsast. Pärast Kuramaa piiskopi Otto surma sai Rutgerit arvatavasti tänu oma Liivi ordumeistrist sugulase Wennemar von Brüggenei toele piiskopitoolile. 1399. aasta suvel viibis ta Saksa ordu kõrgmeistri lähikonnas Marienburgis, jõudis aasta lõpus Königsbergi ja ratsutas sealt 60-mehelise kaaskonna saatel oma piiskopkonda. Rutger von Brüggenei täpne surmaaeg pole teada, viimati on teda mainitud 1406. aastal, ent siis juba surnuna.


Balthasar von Campenhausen (1745–1800)

Vabahärra Balthasar von Campenhausen (läti keeles Baltazars fon Kampenhauzens; vene keeles Балтазар Иванович Кампенгаузен) (28. november 1745 Ungurmuiža – 12. juuni 1800 Pädaste) oli baltisaksa päritolu Venemaa keisririigi riigitegelane.


Jacques-Yves Cousteau

Jacques-Yves Cousteau [ʒak iv kusto] (11. juuni 1910 – 25. juuni 1997) oli prantsuse mereväeohvitser, maadeuurija, ökoloog, filmiprodutsent, teadlane, fotograaf ja kirjanik, kelle huviala oli maailmameri ja kõik vee-eluvormid. Ta oli akvalangi arendaja ja Prantsuse Akadeemia liige.

Ta oli tuntud ka kapten Cousteau (Commandant Cousteau) rolli järgi.


Johari aken

Johari aken on kognitiivse psühholoogia vahend, mille lõid käitumisteadlased Joseph Lufth ja Harry Ingman 1955. aastal. See vahend näitab, kuidas inimene kasutab teavet enese ja teiste kohta.


Aneta Florczyk

Aneta Florczyk (sündinud 26. veebruaril 1982 Malborkis) on Poola raskejõustiklane.

Aastatel 2003, 2005, 2006 ja 2008 tunnistati ta maailma kõige tugevamaks naiseks.


Hiiumaa Eiffel

Hiiumaa Eiffel on torn Hiiumaal Kõrgessaare vallas Kootsaare poolsaarel Reigi küla põhjatipus, mille ehitas kohalik külamees Jaan Alliksoo oma koduõuele. Torn valmis 2007. aastal ja on 31,4 meetrit kõrge ehk 1/10 Prantsusmaal asuvast Eiffeli torni kõrgusest.

2008. aasta aprillis sai alguse kauakestev vaidlus torni püsimajäämise üle, sest selle püstitamiseks puudus ehitusluba ja turvalisus oli kaheldav. 2010. aasta augusti seisuga torn püsib ja on avatud huvilistele. Torni külastab igal suvel umbes 30 000 turisti, kohal on käinud telekanalid Eestist, Prantsusmaalt ja Venemaalt.

Torni tippu ehivad Eesti ja Prantsusmaa lipp ning hernehirmutis. Maapinnal ümbritsevad torni veidrad puunikerdised, sealhulgas kiiged ja veskid.

Torni õnnistas 2010. aasta juulis sisse Urmas Sisask.

Samal kuul ehitati ka bussiparkla ja sõidukite ringipööramiskoht.


Oleg Penkovski

Oleg Penkovski (13. aprill 1919 Vladikavkaz – 16. mai 1963 Moskva) oli NSV Liidu sõjaväelane (polkovnik), NSV Liidu Relvajõudude Kindralstaabi Luure Peavalitsuse (GRU) töötaja.

1963. aastal süüdistati teda spionaažis Ameerika Ühendriikide ja Suurbritannia kasuks ja kodumaa reetmises ning lasti NSV Liidu Ülemkohtu Sõjakolleegiumi otsusel maha.


50-sendine euromünt

50-sendine euromünt on eurotsooni ringluses olev münt. See münt on käibel alates aastast 2002. Euromündi avers ehk esikülg on kõikidel riikidel ühine, kuid revers on riikidel erinev.

Mündid on tehtud materjalist, mida kutsutakse Nordic Goldiks. Selle mündi läbimõõt on 24,25 mm, paksus 2,38 mm ja kaal 7,8 grammi. Mündi serva on stiliseeritult rihveldatud.


Peter Van Loan

Peter Van Loan (sündinud 18. aprillil 1963 Ontario provintsis Niagara Fallsis) on Kanada poliitik, alates 2010. aastast Kanada rahvusvahelise kaubanduse minister.

Ta on ema poolt eestlane, kuid eesti keelt ei räägi. Tema ema põgenes koos oma vanematega Teise maailmasõja ajal Kanadasse.

Ta õppis Toronto ülikoolis ja Yorki ülikoolis ning lõpetas magistrikraadiga rahvusvahelises õiguses ja teise magistrikraadiga geograafias. 1989 võeti ta vastu Toronto advokaatide kolleegiumi.

Peter Van Loan valiti Kanada parlamenti Yorki-Somcoe valimisringkonnast alates selle loomisest 2004 kuni oma poliitikukarjääri lõpuni 2018 ja ta valiti vahepeal 4 korda tagasi. Aastail 2006–18 täitis ta vahetapidamata kokku seitset ministrikohta või sellega võrdsustatud ametikohta. 2006–07 oli ta spordiminister, ühtlasi provintsi- ja territooriumivalitsustega suhtlemise minister ning kuninganna Kanada erinõukogu president. 2007–08 oli ta demokraatlike reformide minister ja ühtlasi riigiminister ehk teisisõnu valitsuse esindaja parlamendi alamkojas. 2008–10 oli ta julgeolekuminister, 2010–11 väliskaubandusminister ja 2011–15 taas riigiminister.

Van Loan oli üks 14 kanadalasest, kellel Vladimir Putin märtsis 2014 keelas vastusanktsioonide korras Venemaale reisida. Van Loan ütles selle kohta, et sellel ei ole tõsiseid tagajärgi ja et ta ei kaota sellepärast und.

29. juulil 2018 teatas Van Loan, et astub parlamendist tagasi enne ametiaja lõppu. Parlamendist lahkus ta 30. septembril. Tema erakonnakaaslane Scot Davidson võitis nii samal aastal toimunud erakorralised kui järgmisel aastal toimunud korralised valimised Van Loani valimisringkonnas.


Jason Lamy-Chappuis

Jason Lamy-Chappuis (sündinud 9. septembril 1986 Missoulas) on Prantsusmaa kahevõistleja, olümpiavõitja.

Jason Lamy-Chappuis' isa on prantslane ja ema ameeriklane. Ta on sündinud Ameerika Ühendriikides, kuid viieaastasena kolis koos vanematega Prantsusmaale.


Johnny Spillane

Johnny Spillane (sündinud 24. novembril 1980) on Ameerika Ühendriikide kahevõistleja, maailmameister.

Aastal 2003 tuli Johnny Spillane esimese USA sportlasena põhja suusaalade maailmameistriks ning 2010 võitis esimese kahevõistluse olümpiamedali.

2010. aasta 22. veebruari seisuga on ta võitnud ühe maailma karikasarja etapi – 3. jaanuaril 2010 Oberhofis.


Holyhead

Holyhead [ˈhɒlɪhɛd] (kõmri keeles Caergybi 'püha Cybi kindlus') on linn Loode-Walesis, Anglesey saare suurim linn.


Eliisabet (eesnimi)

Eliisabet on eesti naisenimi. Selle eeskujuks on Ristija Johannese ema Eliisabeti nimi Uues Testamendis.


Dekkani kiltmaa

Dekkani kiltmaa ehk Dekkani platoo on kiltmaa Euraasia lõunaosas Hindustani poolsaare keskosas. Põhjast piirab seda Nabarda jõgi, lõunast Kaveri jõgi. Kiltmaa pindala on umbes 1 000 000 km². Kiltmaa pind on ida suunas kaldu ning seetõttu voolab suurem osa jõgedest itta ja suubub Bengali lahte.


Sundeksemplar

Sundeksemplar on trükise, auvise või elektrondokumendi eksemplar, mille väljaandja kohustuslikus korras tasuta loovutab raamatukogule.


SMW Wheels

Brändi päritolu ulatub aastasse 1999, mil see alustas Jaapani ettevõtte Racing Service Watanabe jaoks patenteeritud sepistatud magneesiumi sulamist velgede tootmist. SMW Group töötab peamiselt erinevate alumiiniumi- ja magneesiumisulamitega, sealhulgas nendega, mida kasutatakse kosmosetööstuses, näiteks ZK60.


Lvivi oblasti lipp

Lvivi oblasti lipp on Ukraina Lvivi oblasti lipp. See võeti kasutusele 27. veebruaril 2001 Lvovi oblastiraada otsusega.

Lipp on sinine ristkülikukujuline proportsioonidega 2:3. Selle keskel on Lvivi oblasti vapil kujutatud kollane (kuldne) kroonitud lõvi ilma kaljuta. Lõvi kõrgus on 3/4 lipu laiusest, kaugus lipu ülemisest ja ülemisest äärest on 1/8 lipu kõrgusest. Pöördküljel on peegelkujutis.

Lõvi, kes vapil toetub kaljule, sümboliseerib maa ja selle iseseisvust sajandite pikku kaitsnud elanike väge ja võimu ning kõlab kokku Lvivi linna ning Vene kuninga Lev Danõlovõtši (Lev Danilovitši, Lev I) nimega. Lõvi kroon osutab piirkonna kesksele tähtsusele Vene kuningriigis (Galiitsia-Volõõnia vürstiriigis) 12.–14. sajandil ning Galiitsia ja Lodomeeria kuningriigis 18.–20. sajandil.

Lipu etaloni hoitakse oblastiraada pea kabinetis.

Lipp heisatakse hoonel, kus toimub oblastiraada istungjärk, ja istungitesaalis kogu istungjärgu ajaks. Lippu võib Lvivi oblasti omavalitsusorganite, täitevvõimu, asutuste, organisatsioonide ja ettevõtete hoonetel riigi- ja kohalike pühade ajal, ametlike delegatsioonide vastuvõtmise puhul ja spordivõistlustel. Lipu kujutist võib kasutada trükistel ja suveniiridel.


Kase-lehevaablane

Kase-lehevaablane (Nematus septentrionalis, Craesus septentrionalis) on liik lehevaablasi.

Elab Euroopas, võõrliigina Põhja-Ameerikas. Vastsed (ebaröövikud) toituvad kase (aga ka sarapuu, lepa jm) lehtedel.


Adore You (Harry Stylesi laul)

"Adore You" on briti laulja Harry Stylesi laul tema teiselt stuudioalbumilt "Fine Line" (2019). See ilmus Erskine'i ja Columbia Recordsi kaudu albumi teise singlina 6. detsembril 2019. Laulu kirjutasid Styles, Amy Allen, Kid Harpoon ja Tyler Johnson. Harpoon tegeles produtseerimisega ja Johnson oli kaasprodutsent.


Teine Al-Fallūjah' lahing

Muude kasutuste kohta vaata artiklit Fallujah' lahing.

Teine Al-Fallūjah' lahing (varjunimedega operatsioon Al-Fajr (araabia keeles الفجر, koit) ja operatsioon Phantom Fury (inglise keelest fantoomraev)) oli Ameerika Ühendriikide, Iraagi valitsuse ja Suurbritannia ühine pealetung 2004. aasta novembris ja detsembris, Iraagi sõja haripunktis. Mässulistevastast operatsiooni Al-Fallūjah' linnas juhtis Ameerika Ühendriikide merejalavägi ning selleks andis loa USA poolt sisse seatud Iraagi ajutine valitsus. Ameerika Ühendriikide sõjaväe sõnul oli see USA merejalaväe rängematest linnalahingutest pärast Huế lahingut Vietnami sõja ajal aastal 1968.

Tegu oli Fallujah' linna teise suure operatsiooniga. Aprillis 2004 olid koalitsiooniväed osalenud esimeses Fallujah' lahingus, mille eesmärgiks oli tabada Blackwateri eraarmee võitlejate surmade eest vastutavad mässulised. Kui koalitsiooniväed esimeses Fallujah' lahingus linnasüdamesse jõudsid, nõudis Iraagi valitsus kontrolli linna üle endale. Aasta keskel tarnis valitsus Fallujah'sse suures koguses relvi ning asus kaitserajatisi ehitama. Teine Fallujah' lahing oli Ameerika Ühendriikide vägede jaoks kogu sõja veriseim, lisaks oli tegu esimese suure kokkupõrkega Iraagi mässulistega. Varem oli koalitsioon võidelnud Baathistliku Iraagi valitsuse, mis kukutati aastal 2003, vägedega.


How Do You Sleep? (Sam Smithi laul)

"How Do You Sleep?" on briti laulja Sam Smithi laul, mis avaldati 19. juulil 2019. Smith kirjutas selle loo koos Savan Kotecha, Max Martini ja Ilyaga, kellest viimane produtseeris laulu. Lugu ilmus Smithi kolmandale stuudioalbumile "Love Goes" (2020).


How Do You Sleep?

"How Do You Sleep?" (John Lennoni laul), 1971 "How Do You Sleep?" (Jesse McCartney laul), 2009 "How Do You Sleep?" (Sam Smithi laul), 2019


Dōgen

Dōgen (jaapani keeles 道元; 26. jaanuar 1200 – 22. september 1253) oli jaapani budismi õpetaja ja filosoof, sōtō koolkonna rajaja.

Mungaks astudes ühines ta kõigepealt tendai koolkonnaga, kuid pettus selles ja hakkas õppima zen'i.

1223 rändas Dōgen Hiinasse, kus õppis caodong'i munkade juures.

1227 Jaapanisse naasnult hakkas ta nende eeskujul propageerima shikantaza meeleharjutust. Sōtō teooria järgi võib sel teel jõuda budasuseni, mis on igas olendis varjatud kujul algupäraselt olemas.

Dōgeni põhiteos on "Tõelise seadmusesilma varamu" (jaapani keeles shōbōgenzō), milles ta annab oma meetodile filosoofilise põhjenduse.

Dōgeni filosoofia kohaselt on aeg sama mis olemine. Inimene täidab iseendaga kogu maailma ja selle maailma igat üksikut asja. Igas hetkes on korraga olemas kogu maailm. Ajal ja olemisel tegelikult vahet ei ole. Nii nagu aja, nii on ka olemise loomuses muutumine, üleminek või jätkuvus.

Tõmbunud koolkondadevaheliste vastuolude tõttu pealinnast Kyōtost eemale, rajas Dōgen Echizeni mägedes Eiheiji templi, kus veetis oma ülejäänud elupäevad.


Wu (mõttelugu)

Wu (hiina keeles 無; jaapani keeles mu) on hiina õpetustes universaalne eitust ja olematust tähistav sõna.

Taoismis esineb see enamasti 'olematuse' tähenduses koos paarismõistega 'olev', mis tähistavad universumi ja maailmatunnetuse kaht aspekti.

Hiina budismis kasutati sõna wu algul tühjuse (sanskriti keeles śūnyatā) vastena, mille asemele hiljem tuli hiina keeles otseselt 'tühjust' tähistav sõna kong. Wu jäi aga oluliseks mõisteks, mis tähistab seadmuste omaoleku puudumist ja igasuguse kahesuse ületamist.

Eriti oluliseks sai wu mõiste ja sümboliks chan'is eeskätt tänu õpetaja Zhaozhoule (elas ajavahemikus 778–897), kes andis küsimusele "kas koeral on budaloomus?" vastuseks "Wu!". See gong'an on chan'i meeleharjutustes tänapäevani kasutusel.


Zembrzyce

Zembrzyce on küla Poolas Väike-Poola vojevoodkonnas Sucha maakonnas, Zembrzyce valla halduskeskus. Zembrzyce asub Skawa jõe paremal kaldal, Sucha Beskidzkast ligi 4 km põhjas ja Krakówist umbes 40 km edelas.

Zembrzycet on esmamainitud 1333. aastal.


2023. aasta Eurovisiooni lauluvõistlus

2023. aasta Eurovisiooni lauluvõistlus oli 67. Eurovisiooni lauluvõistlus.

9. mail (Euroopa päeval) ja 11. mail toimusid võistluse poolfinaalid ning 13. mail finaal Inglismaa loodeosa peamises sadamalinnas Liverpoolis. Traditsiooniliselt toimub Eurovisioon eelmise aasta võitjariigis, siiski ei olnud 2022. aasta Eurovisiooni lauluvõistluse võitnul Ukrainal võimalik lauluvõistlust korraldada käimasolevas sõjas.

Ühendkuningriigi pealinnas Londonis krooniti 6. mail kuningas Charles III ja tema abikaasa Camilla. Liverpool Arenal süütasid nad 26. aprillil pidulikult lava valgustuse ning kohtusid kohaliku esindaja Mae Mulleriga. Neid tervitas ukrainlannast õhtujuht Julija Sanina, keda saatsid Hannah Waddingham, Scott Mills ja Rylan Clark.

Võistluse lava lähtus käsitlusest "Avasüli Ukrainale".

Võistluse võitis Rootsi esindaja Loreen looga "Tattoo", Soome esindaja Käärijä pälvis looga "Cha Cha Cha" teise koha. Eestit esindanud Alika saavutas looga "Bridges" kaheksanda koha.


Michael Norman

Michael Arthur Norman Jr. (sündinud 3. detsembril 1997 San Diegos) on Ameerika Ühendriikide jooksja.

Ta kuulus 2020. aasta suveolümpiamängudel Tokyos olümpiavõitjaks tulnud Ameerika Ühendriikide 4x400 meetri teatemeeskonda.

2022. aasta maailmameistrivõistlustel Eugene'is tuli ta 400 meetri jooksus tulemusega 44,29 maailmameistriks. Teise kuldmedali võitis Norman 4x400 meetri teatejooksus, joostes USA meeskonnas teist vahetust.

Normanile kuulub kõigi aegade kiireim sisetingimustes joostud 400 meetri jooksu aeg 44,52. Kuna College Stationis toimunud võistlused ei vastanud Rahvusvahelise Kergejõustikuliidu tingimustele, ei arvestata Normani tulemust maailmarekordina. Välitingimustes jagab Norman isikliku rekordiga 43,45 kõigi aegade edetabelis Jeremy Warineriga neljandat kohta.

2020. aastal sai Normanist Wayde van Niekerki järel teine sportlane, kes suutnud joosta 100 meetrit alla 10 sekundi, 200 meetrit alla 20 sekundi ja 400 meetrit alla 44 sekundi.


Sumõ Issanda Muutmise katedraal

Issanda Muutmise katedraal (ukraina keeles Спасо-Преображенський кафедральний собор) on Sumõ linnas asuv katedraalkirik. Kiriku praegune välimus pärineb 19. sajandist.


Nikanor Onatski nimeline Regionaalne Kunstimuuseum

Nikanor Onatski nimeline Regionaalne Kunstimuuseum on riiklik kunstimuuseum Sumõs Ukrainas.


Ukraina heaks tehtud sõjaväeteenistuse eest

Ukraina heaks tehtud sõjaväeteenistuse eest (ukraina keeles За військову службу Україні) on Ukrainas välja antav medal.

Medal on asutatud 5. oktoobril 1996.


Sulina

Sulina on linn Rumeenias Tulcea maakonnas. Sulina asub ajaloolises Põhja-Dobrudža piirkonnas, Doonau Sulina haru suudmes.

Sulinal ei ole maismaaühendust ülejäänud Rumeeniaga. Ühendus ülejäänud riigi osadega on ainult veeteed kaudu.

Sulina on Rumeenia ja kogu Euroopa Liidu idapoolseim punkt.

2011. aasta rahvaloenduse andmetel oli Sulina elanikest rumeenlasi 81,92%, lipovaane (venelasi) 9,88%, kreeklasi 1,69%, ukrainlasi 1,22% ja teistest rahvustest inimesi 0,46%. Rahvus oli teadmata 4,8%-l inimestest.


Ruslan Strilets

Ruslan Strilets (ukraina keeles Руслан Олександрович Стрілець; sündinud 30. juunil 1984 Dnepropetrovskis) on Ukraina poliitik. Ta on 4. novembrist 2021 Ukraina keskkonna- ja loodusvarade kaitse ministri kohusetäitja.

Ta lõpetas aastal 2006 Oless Gontšari nimelise Dnipro Rahvusülikooli rahvusvaheliste majandussuhete erialal. Aastal 2011 lõpetas ta Dnepropetrovski Riikliku Siseasjade Ülikooli juristi kvalifikatsiooniga. Aastal 2016 lõpetas ta Dnepri Riikliku Ehitus- ja Arhitektuuriakadeemia ökoloogia ja keskkonnakaitse erialal. Aastal 2019 lõpetas ta Ukraina presidendi juures asuva riikliku avaliku halduse akadeemia Dnipropetrovski oblasti avaliku halduse instituudi avaliku halduse ja halduse erialal.

Alates 2020. aasta juulist on ta Denõss Šmõhali valitsuses Ukraina keskkonna- ja loodusvarade aseminister. 4. novembrist 2021 on ta (pärast Roman Abramovski tagasiastumist) on ta Ukraina keskkonna- ja loodusvarade kaitse ministri kohusetäitja.


Jaunbērze vald

Jaunbērze vald (läti keeles Jaunbērzes pagasts) on vald Lätis Dobele piirkonnas. Vald piirneb sama piirkonna Dobele ja Bērze vallaga, Tukumsi piirkonna Džūkste vallaga ning Jelgava piirkonna Kalnciemsi ja Līvbērze vallaga.

Valla pindala on 110,5 km². 2021. aasta seisuga elas seal 856 inimest. Valla keskus on Jaunbērze küla, vallamaja asub aadressil Ceriņu iela 2. Vallavanem on Raimonds Sīpols.


Isaccea

Isaccea (türgi keeles İshakçı) on linn Rumeenias Tulcea maakonnas. Isaccea asub ajaloolises Põhja-Dobrudža piirkonnas Ukraina piiri ääres, Doonau paremal kaldal, maakonnakeskusest Tulcease ligikaudu 29 km lääneloodes.

Linna haldusalasse kuuluvad Revărsarea ja Tichilești külad.

2011. aasta rahvaloenduse andmetel oli Isaccea elanikest rumeenlasi 90,98%, mustlasi 3,85%, türklasi 1,81% ja muudest rahvustest inimesi 0,15%. Rahvus oli teadmata 3,18%-l elanikest.


Bērze vald

Bērze vald (läti keeles Bērzes pagasts) on vald Lätis Dobele piirkonnas. Vald piirneb sama piirkonna Dobele linnaga ning Dobele, Krimūnase ja Jaunbērze vallaga ning Jelgava piirkonna Glūda ja Līvbērze vallaga.

Valla pindala on 80,6 km². 2021. aasta seisuga elas seal 1596 inimest. Valla keskus on Šķibe küla, vallamaja asub aadressil Upes iela 1. Vallavanem on Juris Kronbergs.


Cavnic

Cavnic (ungari keeles Kapnikbánya, saksa keeles Kapnik) on linn Rumeenias Maramureși maakonnas. Cavnic asub ajaloolises Marmaatia piirkonnas, maakonnakeskusest Baia Marest ligikaudu 19 km idas.

2011. aasta rahvaloenduse andmetel oli Cavnici elanikest rumeenlasi 81,67%, ungarlasi 14,04% ja teistest rahvustest inimesi 0,82%. Rahvus oli teadmata 3,45%-l elanikest.

Cavnicit on esmamainitud 1336. aastal. Alates 18. sajandi keskpaigast oli Cavnic kaevanduslinn, seal kaevandati tinamaaki, tsingimaaki ja vasemaaki. Tänapäeval on kaevandused tegevuse lõpetanud. Linnaõigused sai Cavnic 1968. aastal. Uuemal ajal oli Cavnicist saanud suusaspordi keskus.


Skõbõn

Skõbõn (ukraina keeles Скибин) on küla Ukraina Kiievi oblasti Brovarõ rajoonis.

Küla asub Brovarõ ja Tšernihivi vahelise kiirtee E95 ääres.


Kingscote

Kingscote on linn Austraalias Lõuna-Austraalia osariigis Kangaroo saarel.

See asub osariigi pealinnast Adelaide'ist 119 km edalas. Kingscote on Lõuna-Austraalia osariigi vanim Euroopa päritolu asula ning on saare suurim linn. 2016. aasta rahvaloenduse järgi elas linnas 1790 inimest. See on ühtlasi koduks ka maailma väikseimate pingviinide, kääbuspingviinide kolooniale.


Săliște

Săliște (saksa keeles Großendorf, ungari keeles Szelistye) on linn Rumeenias Transilvaanias Sibiu maakonnas. Săliște asub maakonnakeskusest Sibiust ligikaudu 20 km läänes.

2011. aasta rahvaloenduse andmetel oli Săliște elanikest rumeenlasi 88,28%, mustlasi 3,04% ja teistest rahvustest inimesi 0,83%. Rahvus oli teadmata 7,83%-l elanikest.

Săliștet on esmamainitud 1354. aastal. Linnaõigused sai 7. aprillil 2004.


Victoria (Rumeenia)

Victoria (saksa keeles Viktoriastadt, ungari keeles Viktóriaváros) on linn Rumeenias Transilvaanias Brașovi maakonnas. Victoria asub maakonnakeskusest Brașovist ligikaudu 69 km läänes.

Asula rajati 1949. aastal seoses keemiakombinaadi ehitamisega ja kandis esialgu nime Colonia Ucea, Ucea-Colonie või Ucea Roşie. Praeguse nime ja linnaõigused sai Victoria 1954. aastal.


Medgidia

Medgidia (türgi keeles Mecidiye või Megidie, varem Karasu või Carasu) on linn Rumeenias Constanța maakonnas. Medgidia asub ajaloolises Põhja-Dobrudža piirkonnas Doonau-Musta mere kanali ääres, maakonnakeskusest Constanțast ligikaudu 30 km lääneloodes.

Medgidia on tööstuslinn.

2011. aasta rahvaloenduse andmetel oli Medgidia elanikest rumeenlasi 71,47%, türklasi 8,39%, tatarlasi 8,07%, mustlasi 1,51% ja teistest rahvustest inimesi 0,22%. Rahvus oli teadmata 10,31%-l elanikest.

Asula on rajatud 1840. aastal. Linnaõigused sai Medgidia 17. veebruaril 1968.


Kulbakõne sõjaväelennuväli

Kulbakõne lennuväli (ukraina keeles Аеродром Кульбакине, varem Vodopi, ukraina keeles Водопій) on sõjaväelennuväli Mõkolajivi linna kaguservas.

Praeguse nime sai lennuväli läheduses asuva Mõkolajivi Kulbakõne mikrorajooni järgi.

Lennuvälja ligidal paikneb ka Mõkolajivi lennukiremonditehas.


Mariazell

Mariazell on linn (Stadtgemeinde) Austrias Steiermargi liidumaa kaguosas Bruck-Mürzzuschlagi ringkonnas. Tuntud kui talispordikeskus ja palverännakute sihtkoht, asub see 143 km Grazist põhja pool. See asub maaliliselt Salza orus keset Steiermargi Alpide põhjaosa.

See on palverännukoht katoliiklastele Austriast ja naabermaadest. Austuse objektiks on pärnapuusse nikerdatud neitsi Maarja kuju, mis on tuntud imesid teinud. See toodi kohale 1157. aastal ja on nüüd kaitstud kabelis, mida kaunistavad hõbeesemed ja muud kallid materjalid. Suur kirik, mille osa kabel moodustab, püstitati 1644. aastal väiksema kiriku laiendusena, mille ehitas Ungari kuningas Lajos I pärast võitu Osmanite üle 1363. aastal.


Neuberg an der Mürz

Neuberg an der Mürz on vald (Marktgemeinde) Austrias Steiermargi liidumaal Bruck-Mürzzuschlagi ringkonnas.

Neuberg asub Mürzi ülemises orus Schneealpe jalamil Mürzzuschlagist loodes.


Dobele vald

Dobele vald (läti keeles Dobeles pagasts) on vald Lätis Dobele piirkonnas. Vald piirneb sama piirkonna Jaunbērze, Auri, Annenieki ja Bērze vallaga ning Tukumsi piirkonna Džūkste vallaga.

Valla pindala on 72,7 km². 2021. aasta seisuga elas seal 770 inimest. Valla keskus on Aizstrautnieki küla. Vallavanem on Dace Škorņika.


Krimūnase vald

Krimūnase vald (läti keeles Krimūnu pagasts) on vald Lätis Dobele piirkonnas. Vald piirneb sama piirkonna Dobele linna, Bērze, Auri ja Tērvete vallaga ning Jelgava piirkonna Glūda ja Zaļenieki vallaga.

Valla pindala on 70,8 km². 2021. aasta seisuga elas seal 1008 inimest. Valla keskus on Krimūnase küla. Vallavanem on Anita Riekstiņa.


Krimūnas

Krimūnas on küla (lielciems) Lätis Dobele piirkonnas, Krimūnase valla halduskeskus.

Küla asub valla keskosas merepinnast 22 meetri kõrgusel Ālave jõe kaldal, asudes piirkonna keskusest Dobelest 9 ja Riiast 72 kilomeetri kaugusel. Krimūnases asuvad põhikool, rahvamaja, postkontor ja raamatukogu.

Krimūnas kujunes XIX sajandil Jelgavast Mažeikiaisse viiva raudteelõigu äärde rajatud raudteejaama juurde. Aastani 1927 oli see Dobelele kõige lähem raudteejaam, nii käis sinna kolm korda päevas postitõld. Asula hakkas kasvama II maailmasõja järel, mil sellest sai kohaliku sovhoosi keskasula. Aastal 1971 sai sellest külanõukogu, hiljem valla keskus.


Pihkva arhitektuurikoolkonna kirikud

Pihkva ehituskoolkonna kirikud on UNESCO maailmapärandi nimistu objekt Venemaal, mis hõlmab kümmet 12.–17. sajandist pärit ehitist Pihkvas ja Pihkva ümbruses Venemaal. Kirikud kuuluvad UNESCO maailmapärandi nimistusse alates 2019. aastast.


Begunets

Begunets (vene keeles бегуне́ц) on Kiievi-Russi arhitektuuris, aga ka romaanikas esinev friisitaoline kaunistus, mis moodustub vahelduvasuunalistest kolmnurksetest süvenditest vertikaalsel tellisseinal. Efekt saavutatakse ladudes telliseid küljeltvaates siksakitaolise mustrina. Ornament on eriti iseloomulik Novgorodi ja Pihkva koolkonna ehitistele, kasutati kombineerituna sakkfriisi (поребрик) ja kaarfriisiga.


Kapulivka

Kapulivka (ukraina keeles Капулівка) on küla Ukrainas Dnipropetrovski oblastis Nikopoli rajoonis Kahhovka veehoidla paremkaldal.


Pascal Martinot-Lagarde

Pascal Martinot-Lagarde (sündinud 22. septembril 1991 Saint-Maur-des-Fossés's) on Prantsusmaa tõkkejooksja.

Ta tuli 2010. aastal Monctonis 110 meetri tõkkejooksus juunioride maailmameistriks.

2014. aasta Euroopa meistrivõistlustel võitis Martinot-Lagarde Sergei Šubenkovi ja William Sharmani järel pronksmedali. Neli aastat hiljem Berliinis tuli ta Šubenkovi ja Orlando Ortega ees Euroopa meistriks. 2022. aasta Euroopa meistrivõistlustel Münchenis võitis ta Asier Martíneze järel hõbemedali.

2015. aasta Euroopa sisemeistrivõistlustel Prahas tuli Martinot-Lagarde 60 meetri tõkkejooksus kaasmaalaste Dimitri Bascou ja Wilhem Belociani ees Euroopa sisemeistriks. Euroopa sisemeistrivõistlustel on ta võitnud kaks hõbedat (2017 ja 2019) ning ühe pronksi (2013)

Martinot-Lagarde on jooksnud kahel korral maailmameistrivõistluste finaalis. 2015. aastal Pekingis oli ta ajaga 13,17 neljas ning võitis 2019. aastal Dohas ajaga 13,18 pronksmedali.

Sisemaailmameistrivõistlustelt on ta võitnud 3 hõbedat (2014, 2016 ja 2022) ning ühe pronksi (2012).

Olümpiamängudel on ta olnud neljas (2016) ja viies (2020).

Martinot-Lagarde'i isiklik rekord 110 meetri tõkkejooksus 2014. aastal Monacos joostud on 12,95. Sellega on ta Prantsusmaa rekordiomanik ning jagab kõigi aegade edetabelis Terrence Trammelliga 18. kohta.


Pukapuka

Pukapuka (ka Te Ulu o te Watu; varem Danger Island) on atoll Polüneesias, üks Cooki saartest. Asub Rarotongast 1140 km kirde pool. Pukapuka on Cooki saarte kõige kaugemal asetsev asustatud atoll.

Pukapuka maismaapindala on 3 ruutkilomeetrit, laguuni pindala on 5 ruutkilomeetrit. Atoll koosneb kolmest suuremast saarest: Motu Kō kagus, Motu Kotawa edelas ja Wale põhjas. Wale on ainuke püsiasustusega saar.

Pukapukal elas 2016. aasta rahvaloenduse andmetel 425 inimest. 2011. aastal oli elanikke 451.


Golitsõnite barokk

Golitsõnite barokk ehk Golitsõnite stiil on üks barokkarhitektuuri stiilisuundi Venemaal, mis kasvas välja Moskva barokist ja mille lühike kõrgaeg oli 18. sajandi esimesel kümnendil, kuigi selle järelmõjud ulatusid sajandi keskpaigani.


Curie konstant

Konstandi C dimensioon on temperatuur.

kus M on molaarmass; \rho on tihedus; N_\mathrm{A} = \tfrac{N}{n} on Avogadro arv.

Konstandi C_\mathrm{mol} mõõtühik on m³ K mol−1.


Curie seadus

Seega tuleneb Curie seadusest, et püsiva välise magnetvälja korral on paramagneetiku magneetumus pöördvõrdeline temperatuuriga.

Seaduse esitas Pierre Curie 1896. aastal. 1907. aastal arendas Prantsuse füüsik Pierre-Ernest Weiss Curie seadust edasi Curie-Weissi seaduseks, mis kehtib ferromagneetikute korral ülalpool Curie temperatuuri T.


Chu-ko-nu

Chu-ko-nu (ehk korduv amb (hiina keeles 連弩, Lián Nǔ) või Zhuge amb (kolme riigi ajastu aegse Zhuge Liangi järgi, hiina keeles 諸葛弩, Zhūgě nǔ)) on amb, mis leiutati Hiinas sõdivate riikide ajastul. Relva ehituses on vinnastamine, laadimine ja vabastamine kombineeritud üheks liigutuseks.

Vanimad tõendid korduvast vibupüssist pärinevad Chu riigi ajast. Tol ajal valmistatud relvade püstolkäepidemed erinesid hiljem Mingi dünastia ajal tavaliseks saanud ambude omast.

Kuigi see Zhuge amb oli Hiinas pikalt, kuni Qingi dünastia lõpuni, kasutusel, ei peetud seda üldiselt sõjarelvaks. Seda kasutasid tihti naised näiteks kodu kaitsmiseks. Lisaks oli see kasutusel jahinduses.


Oktogoon kuubil

Oktogoon kuubil (vene keeles восьмерик на четверике) on ehitise arhitektuurne lahendus, mille puhul hoone ülemine kaheksanurkse põhiplaaniga osa toetub kuubikujulisele mahule. See hoonetüüp iseloomustab Venemaal 17. ja 18. sajandil püstitatud õigeusu kirikuid (Narõškinite stiilis, Golitsõnite stiilis).


Aksel Rüütli

Aksel Herman Rüütli (16. juuli 1893 Haaslava vald Kambja kihelkond – 22. veebruar 1976) oli Eesti poliitik, kes valiti Riigikokku Eesti Sotsiaaldemokraatlik Tööliste Partei nimekirjas. Ta oli III Riigikogu koosseisus. Ta astus tagasi 15. oktoobril 1926 ja tema asemel asus Riigikogusse Mart Adamson.


Mohamed Simakan

Mohamed Simakan (sündinud 3. mail 2000 Marseilles) on Prantsusmaa jalgpallur, kes mängib kaitsjana Saksamaa kõrgliigaklubis RB Leipzig.

Ta alustas klubikarjääri Prantsusmaa klubis Strasbourg, millega liitus 2017. aastal. Klubi põhimeeskonnas debüteeris ta 25. juulil 2019 UEFA Euroopa Liiga eelringi mängus Iisraeli klubi Maccabi Haifa vastu. Prantsusmaa kõrgliigas debüteeris ta sama aasta 18. augustil mängus Reimsi vastu.

2021. aasta märtsis sõlmis ta viieaastase lepingu RB Leipzigiga.

2019. aastal mängis Simakan kahel korral Prantsusmaa kuni 20-aastaste koondises.

Ta on Guinea päritolu.


Šķibe

Šķibe on küla (vidējciems) Lätis Dobele piirkonnas, Bērze valla halduskeskus.

Küla asub valla kaguosas merepinnast 15 meetri kõrgusel Ālave jõe kaldal, asudes piirkonna keskusest Dobelest 9 ja Riiast 68 kilomeetri kaugusel. Šķibes asuvad noortekeskus ja raamatukogu.

Šķibe kujunes II maailmasõja järgsetel aastatel endise Šķibe valla vallamaja juurde kui Šķibe sovhoosi keskasula. Aastal 2022 oli külas 327 elanikku.


Aizstrautnieki

Aizstrautnieki on küla (vidējciems) Lätis Dobele piirkonnas, Dobele valla halduskeskus.

Küla asub valla loodeosas merepinnast 70 meetri kõrgusel, asudes piirkonna keskusest Dobelest 8,7 ja Riiast 73 kilomeetri kaugusel. Aizstrautniekis asuvad perede ja laste tugikeskus ning raamatukogu.

Aizstrautnieki rajati II maailmasõja järgsetel aastatel endise Dobe mõisa lähistele kui Ždanovi-nimelise kolhoosi keskasula. Aastal 2022 oli külas 221 elanikku.


Jaan Tristan Kolberg

Jaan Tristan Kolberg (sündinud 20. oktoobril 1997 Tallinnas) on eesti näitleja.

Ta on lõpetanud 2022. aastal Eesti Muusika- ja Teatriakadeemia lavakunstikooli näitleja erialal 2022. aastal (30. lend, kursusejuhendaja Lembit Peterson). Tema õpetajad lavakunstikoolis olid teiste hulgas Lembit Peterson, Indrek Sammul, Mirko Rajas, Aleksander Eelmaa, Kristjan Üksküla.


Fili Jumalaema Kaitsmise kirik

Fili Jumalaema Kaitsmise kirik, ka Jumalaema Kaitse ja Eestpalve kirik Filis (vene keeles Церковь Покрова в Филях) ja Pokrovi kirik Filis on 17. sajandi lõpul ehitatud kirik Moskva lähedal Filis. Moskva barokkstiilis ehitise donaatoriks oli maavalduse omanik bojaar Lev Narõškin. 1935. aastast kuulub ehitis Moskva territooriumi koosseisu ja selle aadress on Novozavodskaja 6.


Annenieki vald

Annenieki vald (läti keeles Annenieku pagasts) on vald Lätis Dobele piirkonnas. Vald piirneb sama piirkonna Naudīte, Auri, Biksti, Īle ja Zebrene vallaga ning Tukumsi piirkonna Jaunpilsi ja Džūkste vallaga.

Valla pindala on 85,5 km². 2021. aasta seisuga elas seal 799 inimest. Valla keskus on Kaķenieki küla. Vallamaja asub aadressil Skolas iela 2, vallavanem on Guntis Šmīdlers.


Aleksander-Rudolf Toomel

Aleksander-Rudolf Toomel (14. juuni 1888 Jõhvi vald, Viru kreis – 17. november 1941 Kirov, NSV Liit) oli Eesti poliitik, III Riigikogu liige .

Aleksander Toomel kuulus 1936. aastal valitud Põllutöökoja teise koosseisu, Virumaalt Jõhvi põllumeeste konvendist.

Aleksander-Rudolf Toomel arreteeriti NKVD poolt 24. aprillil 1941. aastal, ta mõisteti süüdi ENSV ÜK poolt 30.08.41 Vene SFNV Kriminaalkoodeksi §58-4 süüdistuses ja talle mõisteti surmaotsus.


Biksti vald

Biksti vald (läti keeles Bikstu pagasts) on vald Lätis Dobele piirkonnas. Vald piirneb sama piirkonna Annenieki ja Zebrene vallaga, Tukumsi piirkonna Jaunpilsi vallaga ning Salduse piirkonna Blīdene ja Remte vallaga.

Valla pindala on 96 km². 2021. aasta seisuga elas seal 791 inimest. Valla keskus on Biksti küla. Vallavanem on Irēna Dabra (ühine Zebrene vallaga).


Biksti

Biksti on küla (vidējciems) Lätis Dobele piirkonnas, Biksti valla halduskeskus.

Küla asub valla idaosas merepinnast 90 meetri kõrgusel Bērze jõe kaldal, asudes piirkonna keskusest Dobelest 22 ja Riiast 86 kilomeetri kaugusel. Bikstis asub võõrastemaja, seal on postkontor, kultuurimaja ja raamatukogu.

Biksti kujunes II maailmasõja järgsetel aastatel endise Palejase vesiveski ja Bērzukrogsi kõrtsi juurde kui Biksti kolhoosi keskasula. Aastal 2022 oli külas 241 elanikku.


Zebrene vald

Zebrene vald (läti keeles Zebrenes pagasts) on vald Lätis Dobele piirkonnas. Vald piirneb sama piirkonna Annenieki, Lielauce, Biksti ja Īle vallaga ning Salduse piirkonna Blīdene vallaga.

Valla pindala on 90,5 km². 2021. aasta seisuga elas seal 409 inimest. Valla keskus on Zebrene küla. Vallavanem on Irēna Dabra (ühine Biksti vallaga).


Õigus rahule

Õigus rahule on Ühinenud Rahvaste Organisatsiooni deklaratsioon, millega ÜRO liikmesriigid tunnustasid iga inimese ja rahva õigust elada rahus. Deklaratsioon võeti vastu 1984. aastal ja sätestati ÜRO Peaassamblee deklaratsioonis nr 39.


Advance Australia Fair

"Advance Australia Fair" on Austraalia Ühenduse riigihümn.

Hümni kirjutas Šoti päritolu helilooja Peter Dodds McCormick. Advance Australia Fair'i esmaettekanne toimus 30. novembril 1878. aastal ning seda lauldi isamaalise lauluna. 1974. aastal sai see "God Save the Queen"'i asemel Austraalia hümniks, kuid 1976. aastal sai "God Save The Queen" uuesti hümniks. 1977. aastal toimunud referendumil eelistasid Austraalia elanikud riigihümnina Advance Australia Fair'i ning 1984. aastal sai see uuesti Austraalia riigihümniks. "God Save The Queen"'i lauldakse kuningliku hümnina koos Advance Australia Fair'iga üritustel, kus osaleb Briti kuninganna või Briti kuningliku perekonna liige.

1984. aasta Advance Australia Fair'i sõnad erinevad McCormicki kirjutatud originaalist ning salmide arv on nelja asemel kaks. Viimati muudeti hümni jaanuaris 2021.


Zebrene

Zebrene (vanasti ka Reņģe) on küla (vidējciems) Lätis Dobele piirkonnas, Zebrene valla halduskeskus.

Küla asub valla keskosas merepinnast 105 meetri kõrgusel Bērze jõe kaldal, asudes piirkonna keskusest Dobelest 30 ja Riiast 93 kilomeetri kaugusel. Zebrenes on raamatukogu.

Asula kujunes endise Reņģe mõisa (Rengehof) keskuse juurde. Mõisas on sündinud Vene diplomaat Johann Albrecht von Korff. Reņģe nime kandis asula aastani 1920. Asula hakkas kasvama II maailmasõja järgsetel aastatel, mil seal asusid külanõukogu keskus ja Zebrene sovhoosi keskasula. Aastal 2022 oli külas 237 elanikku.


Alexios IV Angelos

Alexios IV Angelos või ladinapäraselt Alexius IV Angelus (kreeka keeles Ἀλέξιος Ἄγγελος; u. 1182 – veebruar 1204) oli Bütsantsi keiser 1203. aasta augustist kuni 1204. aasta jaanuarini. Ta oli keiser Isaak II Angelose poeg. Tema isapoolne onu oli tema eelkäija keiser Alexios III Angelos.

Alexiose IV onu Alexios III kukutas 1195. aastal Isaak II ning noor troonipärija vangistati. 1201. aastal õnnestus Alexiosel põgeneda läände, kus ta palus sealsetelt valitsejatelt ja paavstilt abi enda isa positsiooni taastamiseks. Vastutasuks andis noor poiss katteta lubadusi. Ristisõdijad, kes algselt pidid suunduma Egiptusesse, võtsid nüüd sihiks Konstantinoopoli. Kuigi linna kaitsjaid oli palju rohkem kui rüütleid, alistus linn ning Alexios IV sai Isaak II kõrval troonile. Noor keiser balansseeris pidevalt bütsantslaste ja läänlaste vahel, mis viis lõpptulemusena riigipöördeni ning Alexios IV tapmiseni. Alexios IV tegutsemise viis suuremas perspektiivis neljanda ristisõja sõdalaste Konstantinoopoli vallutamiseni ning Ladina keisririigi rajamiseni.


Nullarbori tasandik

Nullarbori tasandik on suur, kuiv ja peaaegu puudeta tasandik Austraalia lõunaosas.

Sõna nullarbor on tuletatud ladinakeelsetest sõnadest null (mitte midagi) ja arbor (puu). Aborigeenid kutsuvad piirkonda Oondiri'ks, mis tähendab "veetu". Nullarbori tasandiku pindala on 200 000 km² ning see on maailma suurim lubjakivipaljand. Pikimas kohas on tasandik umbes 1200 kilomeetrit pikk ja ulatub ida-lääne suunas Lõuna-Austraalia osariigist Lääne-Austraalia osariigini.


Maks Reiter

Maks Reiter (Макс Андреевич Рейтер; 12/24. aprill 1886 – 6. aprill 1950) oli läti päritolu Nõukogude Liidu sõjaväelane (kindralpolkovnik, 1943).


Aleksandr Samoilo

Aleksandr Samoilo (Александр Александрович Самойло; 23. oktoober/4. november 1869 – 8. november 1963) oli Venemaa Keisririigi ja Nõukogude Liidu sõjaväelane (kindralleitnant, 1940).


Aleksei Ignatjev (1877−1954)

Krahv Aleksei Ignatjev (Алексей Алексеевич Игнатьев; 17. veebruar / 1. märts 1877 Peterburi – 20. november 1954 Moskva) oli Vene keisririigi, hiljem Nõukogude Liidu sõjaväelane (kindralleitnant, 1943).


Naudīte vald

Naudīte vald (läti keeles Naudītes pagasts) on vald Lätis Dobele piirkonnas. Vald piirneb sama piirkonna Annenieki, Auri, Penkule, Īle ja Bēne vallaga.

Valla pindala on 89,8 km². 2021. aasta seisuga elas seal 692 inimest. Valla keskus on Naudīte küla. Vallavanem on Ērika Karro (ühine Penkule vallaga).


Naudīte

Naudīte (vanasti ka Ziedugravas) on küla (vidējciems) Lätis Dobele piirkonnas, Naudīte valla halduskeskus.

Küla asub valla lõunaosas merepinnast 60 meetri kõrgusel Sesava kaldal, asudes piirkonna keskusest Dobelest 14 ja Riiast 90 kilomeetri kaugusel. Naudītes on lasteaed, vabaõhulava ja raamatukogu.

Asula rajati II maailmasõja järgsetel aastatel Ziedugravase talu juurde kui külanõukogu keskus ja Naudīte sovhoosi keskasula. Aastal 2022 oli külas 261 elanikku.


Flinders Chase'i rahvuspark

Flinders Chase'i rahvuspark (Flinders Chase National Park) on Austraalia rahvuspark, mis asub Känguru saare läänetipus.

Rahvuspark paikneb Lõuna-Austraalia osariigis, umbes 177 kilomeetrit osariigi pealinnast Adelaide'ist edelas ning 110 km saare halduskeskusest Kingscote'ist läänes. Flinders Chase'i rahvuspargi pindala on umbes 326 km². Rahvuspargis kaitstakse ohustatud liike ning seal asuvad ka mitmed geoloogilised vaatamisväärsused.

Flinders Chase'i rahvuspark asutati 1972. aastal ning see on Lõuna-Austraalia vanuselt teine rahvuspark. Rahvuspark on nimetatud Briti maadeuurija Matthew Flindersi järgi. 2019.–2020. aasta maastikupõlengutes hävis rahvuspargi külastuskeskus ja põles 96% rahvuspargi territooriumist. Lõuna-Austraalia rahvusparkide- ja eluslooduseteenistuse teatel on loodus põlengu tagajärgedest taastumas.


Kati Thanda – Eyre'i järve rahvuspark

Kati Thanda – Eyre'i järve rahvuspark (Kati Thanda-Lake Eyre National Park, varasema nimega Eyre'i järve rahvuspark) on Austraalia rahvuspark.

Rahvuspark paikneb Lõuna-Austraalia osariigis, umbes 697 kilomeetrit osariigi pealinnast Adelaide'ist põhjas. Rahvuspargi territooriumile jääb Eyre'i järv ja osaliselt Tirari kõrb.

Rahvuspargi pindala on 13 488 km² ja seal kaitstakse kõrbemaastikku, riigi suurimat soolajärve ning Austraalia mandri madalaimat punkti.


AN/TPQ-36

Hughes AN/TPQ-36 Firefinder on 1970. aastatel Hughe Aircraft Company arendatud ning Northrop Grummani ja ThalesRaytheonSystemsi toodetud radarisüsteem, mis on mõeldud tuvastama vaenuliku suurtükiväe miinipilduja-, suurtüki- või raketitule lähtepunkti.


Tint (perekond)

Tint (Osmerus) on kalade perekond tintlaste sugukonnast tindiliste seltsist.

Eestis elab meritint ja selle vorm peipsi tint.


David Beckmann

David Beckmann (sündinud 27. aprillil 2000 Iserlohnis) on Saksa võidusõitja. 2020. aastal sõitis ta Tridenti meeskonnas FIA Vormel 3 Meistrivõistlustel, järgmisel aastal palkas ta Charouzi Sauber Junior Team meeskonda ja siirdus seejärel FIA Vormel 2 Meistrivõistlustel Camposesse.


2. kaardiväe motolaskurdiviis

2. kaardiväe motolaskurdiviis (vene keeles 2-я гвардейская мотострелковая Таманская ордена Октябрьской Революции Краснознамённая ордена Суворова дивизия им. М.И. Калинина) on Venemaa Föderatsiooni maavägede mehhaniseeritud jalaväediviis. Tuntud ka kui Tamani või Tamanski diviis.


Kaseküla (Tomsk)

Kaseküla, ametlikult Berjozovka (vene keeles Берёзовка) ning tuntud ka kui Tšeboksarõ, on Venemaal Tomski oblastis Pervomaiskoje rajoonis asuv Siberi eestlaste küla.

See asub Tomskist linnulennult 120 km kirdes. Lõunas, läänest ja põhjast piirneb küla metsaga, idas laiub suur soo. Külast lõunasse jääb ka Tšulõmi jõgi.

1926. aastal elas külas 579 inimest. 2002. aastaks oli see tõusnud 586-le inimesle ning 2004. aastal elas külas 624 inimest, kusjuures eestlased olid rahvuste järgi arvukuselt teisel kohal. Kui varem oli Kasekülas eraldi külanõukogu, siis 2004. aasta seisuga oli see üle viidud lähedal paiknevasse vene külla. 2010. aastaks oli elanike arv vähenenud 435-le, 2012. aastaks tõusnud 439-le ning seejärel jälle vähenenud – 2013. aastal oli elanike arv vastavalt 418 ja 2014. aastal 404. 2015. aastal elas külas 387 inimest.

Külas tegutses 2004. aastal Nõukogude aegse suurmajandi jäänukina ka põllumajandusühistu.

1996. aastal asutati külas ka Eesti kultuurikeskus, mida folklorist Anu Korb on seostanud Venemaal elavate väikerahvaste eneseteadvuse tõusuga ning rahvuslike kultuuriseltside loomisega Tomskis üldisemalt. 2004. aastal oli külas keskkool ning õpetaja Herman Reile asutatud muuseum. Küla on korduvalt külastanud Eesti rahvaluuleteadlased, teiste hulgas Aado Lintrop, Astrid Tuisk, Anu Korb ja Kadri Peebo. Kasekülas elas ka rahvalaulik Ida Mäetam.


Dina Asher-Smith

Geraldina Rachel Asher-Smith (sündinud 4. detsembril 1995 Orpingtonis) on Suurbritannia sprinter.

Ta võitis 2013. aasta juunioride Euroopa meistrivõistlustel kuldmedali 200 meetri jooksus ajaga 23,29 ning 4×100 meetri teatejooksus koos Suurbritannia naiskonnaga Juunioride rahvusrekordiga 43,81. Täiskasvanute maailmameistrivõistlustel Moskvas jooksis Asher-Smith 4×100 meetri teatenaiskonnas ning võitis pronksmedali.

2014. aasta märtsis püstitas ta 200 meetri jooksus juunioride Euroopa siserekordi 23,15. Juunioride maailmameistrivõistlustel Eugene'is võitis ta ajaga 11,23 kulla 100 meetri jooksus.

2015. aasta Euroopa sisemeistrivõistlustel võitis Asher-Smith 60 meetri jooksus hõbemedali, korrates Jeanette Kwakyele kuulunud Briti rekordit 7,08. Mais püstitas ta Hengelos 100 meetri jooksu rahvusrekordi 11,02. Juulis jooksis ta Londonis esmakordselt alla 11 sekundi, viies rekordi 10,99-ni. Maailmameistrivõistlustel Pekingis osales ta individuaalselt vaid 200 meetri jooksus ning sai Briti rekordiga 22,07 viienda koha. 4×100 meetri teatejooksus püstitas Suurbritannia naiskond rahvusrekordi 42,10 ning sai neljanda koha, Asher-Smith jooksis teist vahetust.

2016. aasta Euroopa meistrivõistlustel Amsterdamis võitis Asher-Smith ajaga 22,37 kulla 200 meetri jooksus ning koos Suurbritannia naiskonnaga ajaga 42,45 hõbeda 4×100 meetri teatejooksus. Suveolümpiamängudel Rio de Janeiros võitis Suurbritannia nelik 4×100 meetri teatejooksus Briti rekordiga 41,77 pronksi. Individuaalselt osales Asher-Smith vaid 200 meetri jooksus, kus oli 22,31-ga viies.

2017. aastal segas Asher-Smithi hooajaks ettevalmistust veebruaris saadud jalavigastus. Kodustel maailmameistrivõistlustel Londonis sai ta 200 meetri jooksus 22,22-ga neljanda koha, teatejooksus võitis Suurbritannia Ameerika Ühendriikide järel hõbeda.

2018. aastal jättis Asher-Smith sisehooaja vahele, keskendudes aprillis Austraalias Gold Coastis toimunud Rahvaste Ühenduse mängudele, kus ta võitis pronksi 200 meetri jooksus ning kulla Inglismaa naiskonnaga 4×100 meetri teatejooksus. Euroopa meistrivõistlustel Berliinis tuli ta kolmekordseks Euroopa meistriks. 100 meetri jooksus edestas ta Suurbritannia rekordiga 10,85 sakslannat Gina Lückenkemperit ja hollandlannat Dafne Schippersit, 200 meetri jooksus Suurbritannia rekordiga 21,89 Schippersit ja teist hollandlannat Jamile Samueli. Teatejooksus jooksis ta kuldmedali võitnud Suurbritannia naiskonnas viimast vahetust.

2019. aasta maailmameistrivõistlustel tuli Asher-Smith 200 meetri jooksus maailmameistriks, parandades 21,88-ga taas Briti rekordit. 100 meetri jooksus võitis ta järjekordse rahvusrekordiga 10,83 hõbemedali. 4×100 meetri teatejooksus sai Suurbritannia naiskond Jamaica järel teise koha.

Tokyo olümpiamängudele läks Asher-Smith ühe peamise favoriidina. Kuu aega enne olümpiamängude algust sai ta Briti meistrivõistlustel vigastuse, mis segas tema ettevalmistust. 100 meetri jooksus jäi ta ajaga 11,05 finaalist välja, 200 meetri jooksust otsustas ta loobuda. Teatejooksus aitas ta Suurbritannia naiskonna pronksile.

2022. aasta maailmameistrivõistlustel kordas ta 100 meetri jooksu finaalis enda rekordit 11,83 ning sai jamaicalannade Shelly-Ann Fraser-Pryce'i, Shericka Jacksoni ja Elaine Thompson-Herahi järel neljanda koha. 200 meetri jooksus võitis ta 22,03-ga pronksmedali. Teatejooksus oli Suurbritannia naiskond kuues. Euroopa meistrivõistlustel Münchenis võitis ta 200 meetri jooksus Mujinga Kambundji järel hõbemedali.


Penkule vald

Penkule vald (läti keeles Penkules pagasts) on vald Lätis Dobele piirkonnas. Vald piirneb sama piirkonna Tērvete, Auri, Naudīte, Bukaiši ja Bēne vallaga.

Valla pindala on 74,1 km². 2021. aasta seisuga elas seal 831 inimest. Valla keskus on Penkule küla. Vallavanem on Ērika Karro (ühine Naudīte vallaga).


Penkule

Penkule on küla (vidējciems) Lätis Dobele piirkonnas, Penkule valla halduskeskus.

Küla asub valla keskosas merepinnast 60 meetri kõrgusel Ālave ja Auce jõe kaldal, asudes piirkonna keskusest Dobelest 22 ja Riiast 90 kilomeetri kaugusel. Penkules on luteri kirik, põhikool, päevakeskus, raamatukogu, postkontor. Külast lõunasse jääb Penkule lennuväli.

Penkulet on esmamainitud 1272. aastal (Wanpen). Hiljem rajati sinna Penkule mõis (Pankelhof). Tänapäevane asula ongi kujunenud selle mõisa keskuse ja Penkule riigivalla vallamaja ümbrusesse. 2022. aastal oli külas 291 elanikku.


Pernegg an der Mur

Pernegg an der Mur on vald (Gemeinde) Austrias Steiermargi liidumaal Bruck-Mürzzuschlagi ringkonnas. Vallas asub Drachenhöhle koobas.

Vallas elab maletaja Laurenz Gierer ja seal sündis ooperisopran Ingrid Kaiserfeld.


Auri vald

Auri vald (läti keeles Auru pagasts) on vald Lätis Dobele piirkonnas. Vald piirneb sama piirkonna Dobele linnaga ning Krimūnase, Dobele, Annenieki, Penkule, Naudīte ja Tērvete vallaga.

Valla pindala on 110,1 km². 2021. aasta seisuga elas seal 2736 inimest. Valla keskus on Auri küla. Vallamaja asub aadressil Skolas iela 8, vallavanem on Jānis Ozoliņš.


14. üksik mehhaniseeritud brigaad

14. üksik vürst Roman Suure nimeline mehhaniseeritud brigaad (ukraina keeles 14-та окрема механізована бригада імені князя Романа Великого) on Ukraina maavägede väeüksus.


Rando Roose

Rando Roose - Eesti korvpallur (1,86cm/ 76kg) sündinud 19.06.2004, Tallinn, Eesti

ema- Margit Roose (endine Teeääre)

isa- Marno Roose

Õde- Nataly Roose

2007- 2011 Audentese Spordikool Mudilaste ÜKE

2022- 2023 Pallacanestro College Basketball (Itaalia)- treener Alex Sarama

2023-2024 BC Viimsi (Eesti) -treener Valdo Lips/ Dmytro Kolomyichenko

1-6 klass - Merivälja kool (2011-2017)

7-9 klass - Rocca-al-Mare kool (2017-2020)

10 klass - Kuristiku gümnaasium (2020/2021)

11 klass - Kehta Kutsehariduskeskus e-gümnaasium (2021/2022)

12 klass - Kehtna Kutsehariduskeskus e-gümnaasium (2022/2023)


Felix Hiie

Felix Hiie (enne eestistamist Felix Hämmalberg; 30. juuni 1928 Võõpsu, Võrumaa – 14. märts 2020) oli eesti vibulasketreener ja -kohtunik.

Ta lõpetas 1950 Petseri Keskkooli ja 1953 Tallinna Mäetehnikumi.

Hiie oli üks Eesti vibulaskepioneere. 1961–1991 oli ta Dünamo vibulasketreener ja Eesti koondise peatreener, 1978–1986 ka NSV Liidu koondise treener Eesti NSV-s.

1961–1993 oli Hiie Eesti Vibuspordiföderatsiooni aseesimees, 1996–1999 Vibuliidu asepresident.

Tegutsenud ka kohtunikuna. Teinud kaastööd Spordilehele ja spordiaastaraamatutele.


Siuntio jaamaküla

Siuntio ehk Siuntio jaamaküla on asula Soomes Uusimaa maakonnas Siuntio vallas. See on piirkonna halduskeskus, mis on rajatud ümber raudteejaama. Jaamast sõidavad X ja Y rongid Helsingisse.

Viis kilomeetrit põhja pool asub Siuntio kirikuküla, valla vana keskus.


Parvel Pruunsild

Parvel Pruunsild (sündinud 16. juunil 1969) on eesti ettevõtja. Ta on Bigbanki suuromanik ja erakonna Isamaa suurtoetaja.

Tähelepanu on pälvinud tema mõju Eesti poliitikale.


Vagonu parksi raudteepeatus

Vagonu parksi raudteepeatus on raudteepeatus Riia–Krustpilsi raudteeliinil Riia linna Dārzciemsi ja Maskavas forštate asumi vahel.

Peatuse juures asub endine reisivagunite depoo, praegune remondikeskus. Peatuse hooned ja perroonid on ühetatud jalakäijate sillaga, mis ühendab ka depoo teid ületades kaht asumit. Peatuses peatuvad Aizkrauklesse, Ogresse ja Lielvārdesse suunduvad elektrirongid.

Vagonu parksis on kolm perrooni, kuid üks neist pole kasutusel. Seal on kolm teed, lisaks veel depoo teedevõrgustik.

Peatus asub Riia keskraudteejaamast 2,2 km kaugusel. Peatust läbiv raudtee on elektriraudtee. Piletikassa asub Riiga saabuval suunal asuval perroonil. Alates 2016. aasta 30. aprillist on kassa suletud. Piletihinnalt kuulub peatus A-tsooni.

Peatus rajati 1930. aastatel vagunite sorteerimispargi tööliste tarbeks. Algul kandis see nime Kalpaka parks, ent 1945. aastal sai see tänapäevase nime. Aastail 1960–1962 ehitati selle juurde Zasulauksi mootorvagunite depoo elektrirongide remondi tsehh, 1963. aastal lisandus diiselrongide koostamise punkt.

1956. aastani järgnes Vagonu parksile 5. km postenise peatus. 1950. aastateni eelnes sellele Kalpaka postenise peatus.


Jāņavārti raudteepeatus

Jāņavārti raudteepeatus ehk Šķirotava raudteejaama J-park on raudteepeatus Riia-Krustpilsi raudteeliinil Riia linnas aadressil Salaspils iela 18. Peatus asub Ķengaragsi asumis.

Peatuses peatuvad kõik elektrirongid ja enamik diiselronge, välja arvatud ekspressrongid. Jāņavārtis on kolm perrooni, kuid üks neist pole kasutusel (jääb Ērgļi suunale). Seal on kaheksateist teed, lisaks veel kaheksa tupikteed.

Peatus asub Riia keskraudteejaamast 5,8 km kaugusel ja jääb Šķirotava raudteejaama territooriumile. Peatust läbiv raudtee on elektriraudtee. Peatuses on tegutsev piletikassa. Piletihinnalt kuulub peatus A-tsooni.

Peatus rajati aastal 1935, mil valmis Riia–Ērgļi raudtee. Algselt teenindaski peatus ainult seda liini, Daugavpilsi suunal liiklevad rongid hakkasid seal peatuma aastal 1958, mil 5. km postenise peatus suleti. Raudtee elektrifitseerimise eel asus tolle peatuse ja Jāņavārti vahel veel Dreiliņi raudteepeatus Jāņavārtist Zemitāni raudteejaamani viib Zemitāni–Šķirotava raudtee.

Jāņavārti juures asuv J-park on kaubaronge teenindav kompleks, kus teostatakse ka vagunite tehnilist kontrolli. 2003. aastani viis peatuse juures üle raudtee jalakäijate sild, ent seejärel suleti see halva seisukorra tõttu.

Peatus on saanud nime Riia eeslinna kindlustusvööndis asunud väravate järgi, mis rajati 1963. aastal peatuse kohal palissaadi. 1650. aastal valmis insener van Roodenburgi projekti järgi tamm, mis nende väravateni viis, hiljem hakkas seda mööda kulgema postimaantee.


Mount Woodroffe

Mount Woodroffe (ka Ngarutjaranya) on mägi Austraalias.

Mägi asub Lõuna-Austraalia osariigi loodeosas Musgrave'i mäestikus. Mount Woodroffe'i kõrgus on 1435 meetrit ja see on osariigi kõrgeim mägi. Mägi on nimetatud maamõõtja George Goyderi auks. Mäele pääs on tänapäeval piiratud, sest esmalt on vajalik luba siseneda Pitjantjatjara hõimu maadele.


Kalpaka postenis

Kalpaka postenise raudteepeatus oli raudteepeatus Lätis Riia–Daugavpilsi raudteeliinil. Peatus asus Riias, Riia keskraudteejaamast 2 kilomeetri kaugusel.

Aastal 1925 rajati Riia keskraudteejaama juurde pöörangute ja signalisatsiooni elektritsentralisatsiooni post, mis asetses Riia–Daugavpilsi raudtee ja Pihkva–Riia raudtee lahknemispaigas. Kuni aastani 1931, mil see keskraudteejaamale allutati, oli see iseseisva jaama staatusega, kus peatusid Riiast Šķirotava raudteejaama sõitvad rongid. Aastal 1942 hakkas peatus kandma nime Ģertrūdes iela (saksa Riga-Gertrudestraße) Aastal 1945 kandis peatus sõiduplaanis taas Kalpaka postenise nime. Aastal 1952 kandis peatus sõiduplaanis nime 2. km postenis. 1950. aastatel Riia raudteejaam rekonstrueeriti, elektritsentralisatsioonipost viidi teise kohta üle ja peatus kadus.


Northfield

Northfield on linn USA-s Minnesota osariigis. Suurem osa linnast jääb Rice'i maakonda, väike osa asub Dakota maakonna alal. Elanike arv on 2020. aasta rahvaloenduse seisuga 20 790. Aastal 2010 oli elanikke 20 007. Läbi linna kulgeb Mississippi lisajõgi Cannon.

Linn asutas 1856. aastal John W. North, kelle järgi linn on ka nime saanud. Linna asustasid peamiselt Uus-Inglismaalt pärit asunikud. Northfield sai linnaõigused 1868. aastal. Linnast kujunes põllumajanduskeskus, linna ümbritsevatel põldudel kasvatati peamiselt nisu ja maisi, hiljem lisandusid neile piimafarmid.

7. septembril 1876 sooritas Jesse Jamesi jõuk linnas ebaõnnestunud pangaröövi.

Linnas tegutsevad 1866. aastal asutatud Carleton College ja 1874. aastal Norra sisserändajate asutatud St. Olaf College.

Linna lähedalt möödub kiirtee Interstate 35, mille kaudu on ühendus umbes 50 kilomeetri kaugusel asuva Minneapolise–Saint Pauli linnastuga.

Linnas on sündinud Nobeli auhinna laureaat molekulaarbioloog Peter Agre ja kirjanik Siri Hustvedt.


Anamosa

Anamosa on linn USA-s Iowa osariigis, Jonesi maakonna halduskeskus. Elanike arv on 2020. aasta rahvaloenduse järgi 5450. 2010. aastal oli elanikke 5533. Linna piiril lähedalt möödub Mississippi lisajõgi Wapsipinicon, mille kallastel asub 159 hektari suurune Wapsipinicon State Park. Linnast möödub maantee Route 151.

Anamosa asutati 1838. aastal. Algselt kandis asula nime Buffalo Forks, 1856. aastal sai selle nimeks Lexington. Samal aastal, mil linn sai linnaõigused (1877), muudeti linna nimi Anamosaks, kuna Lexingtoni-nimelisi linnu on USA-s palju. Linn sai arvatavasti nime ühe kohaliku samanimelise indiaanitüdruku järgi (anamosa tähendab indiaanikeeles 'valge hirvevasikas' või 'kõnnid minuga').

1993. aastal nimetati Anamosa Iowa ametlikuks kõrvitsapealinnaks, kuna iga aasta oktoobris toimub linnas kõrvitsafestival Pumpkinfest.

Linnas asub Anamosa osariiklik vangla, kus on karistust kandnud sellised kurikuulsad kurjategijad nagu John Wayne Gacy ja Robert Hansen. Vangla uusgooti stiilis hooned kanti 1992. aastal ajalooliste paikade riiklikku registrisse National Register of Historic Places. Anamosas või selle ümbruses asub veel 15 objekti või hoonet, mis on kantud ajalooliste paikade riiklikku registrisse, sh Anamosa ajalooline linnasüda ja Jonesi maakonna kohtumaja.

Anamosas sündis kunstnik Grant Wood (1891–1942), kes maeti linnas asuvasse Riverside'i kalmistule. Linnas asub Grant Woodi kunstigalerii. Lisaks asub linnas 1989. aastal asutatud riiklik mootorrataste muuseum.


5. km postenis

5. km postenise raudteepeatus oli raudteepeatus Lätis Riia–Daugavpilsi raudteeliinil. Peatus asus Riias, Riia keskraudteejaamast 5 kilomeetri kaugusel.

XX sajandi alguses rajati vagunite sorteerimisjaama tarbeks Šķirotava raudteejaama juurde pöörangute ja signalisatsiooni tsentralisatsiooni post. 1930. aastatel kasutati seda posti rongiliikluses orientiirina, mille juures peatusid ka üksikud reisirongid. Peatuspaik suleti 1956. aastal.


Dreiliņi raudteepeatus

Dreiliņi raudteepeatus oli raudteepeatus Lätis Riia–Daugavpilsi raudteeliinil. Peatus asus Riias, Riia keskraudteejaamast 6 versta kaugusel.

Peatust nimega Getlingsmoor või Dreilingsbusch on esmamainitud 1918. aastal. 1919. aastal kasutati selle kohta nimetust 6. verstes nodalīšanas punkts, mis tähendab kuuenda versta eralduspunkti. Dreiliņi nime sai peatus 1920. aastal. Peatus suleti raudtee elektrifitseerimsisel 1959. aastal.


Zemitāni—Šķirotava raudtee

Zemitāni–Šķirotava raudtee on elektrifitseeritud raudtee Riia linnas Šķirotava raudteejaama ja Zemitāni raudteejaama vahel. Raudtee on nelja kilomeetri pikkune ja kahe teega, peatusi sellel ei ole ja vaatamata sellele, et tee on elektrifitseeritud, ei toimu sellel elektrirongide liilust.

Raudteed kasutavad kaubarongid. Aastail 2013 ja 2014 kasutas seda keskeltläbi 45 rongi ööpäevas. Rongide lubatud sõidkiirus sellel teel on 40 km/h.

Tee valmis aastal 1902 seoses Riia raudteesõlme rekonstrueerimisega. Nõukogude perioodil kasutasid seda Ogrest Carnikavasse ja Vecāķi raudteejaama sõitvad rongid, mis ei läbinud Riia keskraudteejaama. Taoline liiklus jätkus aastani 2000, mil sellesse tekkis kaheaastane paus. Aastal 2003 katsetati sellise liiniga taas, ent seejärel reisirongide liiklus sellel teel lõppes.


Kriminaalpolitsei Peavalitsus

Kriminaalpolitsei Peavalitsus oli Eesti kriminaalpolitsei keskasutus aastatel 1920–1924.

Kriminaalpolitsei peavalitsuse ülesanneteks olid: 1) Kriminaalpolitsei tegevuse üleüldine korraldamine ja juhtimine; 2) sellekohaste juhtnööride, korralduste ja seletuste andmine, mis kriminaalpolitsei tegevuse tehnilisesse küljesse puutuvad; 3) eelarvete kokkuseadmine kriminaalpolitsei ülevalpidamiseks; 4) statistika pidamine kuritegevuse üle, eelkaristusteadete korraldamine ja hoidmine ning teadete andmine ametasutuste nõudmiste peale; 5) kriminaalpolitsei asutuste ja ametnikkude tegevuse ja asjaajamise ülevalve ja revideerimine.

Eesti kriminaalmiilitsa ülem alates 1. maist 1919 oli Jakob Kuus, 28. novembril 1919 nimetas Vabariigi Valitsus Jakob Kuuse Kriminaalpolitsei Peavalitsuse ülema kohusetäitjaks ja 2. juulil 1924 Politsei Peavalitsuse ülema.

Eesti kriminaalpolitsei moodustati 5. jaanuaril 1920. aastal, kriminaalpolitsei korraldusega Kohtuministeeriumi alluvuses. Kriminaalpolitsei asutustena moodustati: Kriminaalpolitsei Peavalitsus Tallinnas ja linnade ja maakondade politseivalitsuste kriminaalpolitsei osakonnad Tallinnas, Rakveres, Narvas, Tartus, Võrus, Petseris, Valgas, Viljandis, Pärnus, Paides, Haapsalus ja Kuresaares. Kriminaalpolitsei kohuseks oli prokuratuuri ja kohtuvõimude ülesandel, ametasutuste ning eraisikute ülesandmiste põhjal, kui ka oma algatusel, kuritegevuse jälgimist alustada ja juurdlemist toimetada. Kuritegevuse vastu võitlemisel oli kriminaalpolitsei ülesanneteks: 1) karistatava tegevuse ärahoidmine, jälgimine ning selgitamine; 2) kahtlustäratavate õnnetusjuhtumiste asjaolude selgitamine; 3) kriminaalprotsessuaalsed toimingud, nagu need kriminaalkohtupidamise seadustes ette nähtud; 4) järelevalve kurjategijate üle.

Eesti kriminaalpolitsei alustas tegevust uuel kujul 1920. aasta algust saadik. Enne seda tunti politseid Vene ajal Tallinnas ja Tartu linnas asutatud väikeste "sõsknoje otelenije"tena. 1908. aastal asutati Venemaa keisririigis igasse kubermangu ja ülikoolilinna väikearvuline kriminaalpolitsei komando, sealhulgas ka Tallinnasse ja Tartusse. Vene revolutsiooni ja Saksa okupatsiooni ajal püsisid mõlemad asutused ka miilitsa kõrval edasi, töötades nimetatud linnades. Kaugemale aga nende tegevus ei ulatunud ametnike vähesuse tõttu. Ülemineku aeg ja sõjaaegne seisukord sundis kriminaalpolitseid suurendama ja tema tegevust üle Eesti laiendama.

Eesti Kriminaalpolitsei peavalitsus ja 12 kriminaalpolitsei osakonda allusid Kohtuministrile ja Kohtuministeeriumile. Osakondade tegevust ühtlustavaks asutuseks oli kriminaalpolitsei peavalitsus Tallinnas.

Eesti politsei koosnes kolmest harust: välis-, kriminaal-ja poliitilisest politseist. Esimestel aastatel oli igaühel neist oma peavalitsus, 20. mail 1924 võttis Riigikogu vastu Välis-, kriminaal- ja kaitsepolitsei ühendamise ajutise seaduse, mille alusel loodi Siseministeeriumi alluvuses Politsei Peavalitsus, mis ühendas kõik kolm ametkonda. 16. juunist likvideeriti politsei-, kriminaal- ja kaitsepolitsei peavalitsused kui iseseisvad asutused.


Serhi Kultšõtskõi nimeline pataljon

Ukraina kangelase kindralmajor Serhi Kultšõtskõi nimeline operatiivotstarbeline pataljon (ukraina keeles Батальйон оперативного призначення імені Героя України генерал-майора Сергія Кульчицького) on Ukraina Rahvuskaardi väeüksus.


East St. Louis

East St. Louis on linn USA-s Illinoisi osariigis St. Clairi maakonnas. See asub Missouri osariigi linna Saint Louise linnastus Mississippi idakaldal Saint Louise kesklinna vastas. 2020. aasta rahvaloenduse järgi on linnas 18 469 elanikku. 2010. aastal oli elanikke 27 006.

East St. Louise kohale rajati asula 18. sajandi lõpul. East St. Louise omavalitsus loodi 1861. aastal. Linnaõigused sai East St. Louis 16. veebruaril 1865. Linn kasvas tänu Saint Louise majanduslikule arengule kiiresti. Tippajal, 1950. aastal elas East St. Louises üle 82 000 inimese. Sel ajal oli see osariigis suuruselt neljas linn.

Sarnaselt paljude teiste Roostevöö kunagiste õitsevate tööstuslinnadega sai East St. Louis tugevalt kannatada 20. sajandi teisel poolel toimunud tööstuse ümberstruktureerimise ja sellega kaasnenud töökohtade vähenemise tagajärjel. 2010. aastaks oli linna elanike arv võrreldes 1950. aastaga vähenenud kolm korda ja 2020. aastaks üle nelja korra.

27. mail 1896 tabas East St. Louise ja Saint Louise piirkonda hävitav tornaado. Selles USA ajaloo ühes ohvriterohkeimas tornaados hukkus East St. Louises 118 ja Saint Louises 137 inimest.

1917. aasta mai lõpust kuni juuli alguseni toimusid East St. Louises ulatuslikud rassirahutused, milles hukkus hinnanguliselt 40–250 mustanahalist. Rahutused said alguse, kui valged vihastusid selle peale, et tehastes said tööd üha enam lõunaosariikidest pärit mustanahalisi.

2010. aasta rahvaloenduse kohaselt moodustasid 97,7% elanikest mustanahalised ja 1,2% valged. Umbes 43% elanikest elab allpool vaesuspiiri.

Linnas on sündinud poliitik Dick Durbin, sprinter ja kolmekordne olümpiavõitja Jackie Joyner-Kersee ning ujuja ja viiekordne olümpiavõitja Tom Jager.


Sydney McLaughlin-Levrone

Sydney Michelle McLaughlin-Levrone (sündinud 7. augustil 1999 New Brunswickis, New Jerseys) on USA kergejõustiklane, tõkkejooksja. Ta on 400 meetri tõkkejooksu olümpiavõitja, maailmameister ja maailmarekordiomanik.

Ta võitis 2015. aasta noorte maailmameistrivõistlustel 400 meetri tõkkejooksus kuldmedali.

2016. aastal püstitas ta Ameerika Ühendriikide katsevõistlustel Eugene'is noorte ja juunioride maailmarekordi 54,15 ning sai kolmanda koha. Sellega sai temast pärast 1980. aastat noorim kergejõustiklane, kes kvalifitseerunud USA olümpiakoondisesse . 2016. aasta suveolümpiamängudel Rio de Janeiros pääses ta poolfinaali ning sai 17. koha.

2017. aastal jooksis ta Bloomingtonis 300 meetri jooksu juunioride sisemaailmarekordi 36,12.

2018. aastal parandas ta taas 400 meetri tõkkejooksu juunioride maailmarekordit, joostes Fayetteville'is 53,60.

2019. aasta maailmameistrivõistlustel Dohas võitis McLaughlin maailmarekordi püstitanud kaasmaalase Dalilah Muhammadi järel hõbemedali. Ajaga 52,23 tõusis ta kõigi aegade edetabelis teisele kohale. 4×400 m teatejooksus kuulus ta maailmameistriks tulnud Ameerika Ühendriikide nelikusse. Hooaja lõppedes tuli ta esmakordselt Teemantliiga võitjaks.

2021. aastal alistas ta USA katsevõistlustel Eugene'is 400 meetri tõkkejooksus esimese naisena 52 sekundi piiri, joostes 51,90 ning ületades Muhammadile kuulunud maailmarekordi 26 sajandikuga. Suveolümpiamängudel Tokyos tuli ta olümpiavõitjaks, parandades 51,46-ga taas maailmarekordit. 4×400 m teatejooksu finaalis jooksis ta olümpiavõitjaks tulnud Ameerika Ühendriikide naiskonna avavahetust.

2022. aasta USA meistrivõistlustel Eugene'is parandas McLaughlin kolmandat korda 400 meetri tõkkejooksu maailmarekordit, joostes 51,41. Samal staadionil toimunud maailmameistrivõistlustel parandas ta rekordit 73 sajandikuga, saades tulemuseks 50,68. Ta edestas finaalis hõbemedali võitnud Femke Boli enam kui pooleteist sekundiga. 4×400 m teatejooksus jooksis ta kulla võitnud Ameerika Ühendriikide viimast vahetust, saades vahetuse ajaks 47,91 .


Annemiek van Vleuten

Annemiek van Vleuten (sündinud 8. oktoobril 1982 Vleutenis) on hollandi jalgrattur, kes sõidab tiimis Movistar Team. 2022. aasta juulis krooniti ta Tour de France Femmesi võitjaks.


Piitsutamine

Piitsutamine on füüsilise valu tekitamine piitsa või vitsa löökidega. Seda on kasutatud ning kasutatakse karistusena ihunuhtluses, religioosse patukahetsusena või sadomasohhismis seksuaalse naudingu tekitamiseks.


Georg Otto Lellep

Georg Otto Lellep (29. september 1884 Viljandi – 18. oktoober 1975 Fort Myers (Cape Coral, Florida, USA) oli leiutaja ja metallurgiainsener.

Otto Georg Lellep sündis 1884. aastal Jüri Lellepi (1841-1908) ja Liisu Lellepi (sünd. Pender, 1839-1893) lapsena Viljandi lähedal talus ja käis Tallinna Peetri Reaalkoolis (Petri-Realschule zu Reval). Aastatel 1906-1910 õppis ta Clausthali Tehnikaülikoolis metallurgiat. Seejärel pidi ta minema Moskvasse kaheaastaseks sõjaväeteenistuseks. Aastatel 1912-1914 juhtis ta Narvas ettevõtet "Gebr. Lellep". Esimese maailmasõja alguses sai ta Łódźi lahingus haavata. Sõja ajal leiutas ta lihtsustatud protsessi nikli väävlitustamise jaoks. Kui ta läks 1917. aastal USAsse, et hankida nikli kaevandamise komponente, takistas oktoobrirevolutsioon tema tagasipöördumist. Pärast seda, kui ta demonstreeris New Yorgi Columbia Ülikoolis oma protsessi moneli metalli eraldamiseks hapniku leegiga, hakkas ta International Nickel Company nimel välja töötama vastavaid sulatusahjusid. 1923. aastal sai ta Ameerika Ühendriikide kodanikuks. 1930. aastal sai ta Braunschweigi Tehnikaülikoolist doktorikraadi inseneriteaduse alal.

Aastatel 1936-1940 oli Lellepil võimalus Gutehoffnungshütte's teha katlakiviahju ja konverteri katsetusi kontsentreeritud hapniku abil. 1936-1940 töötas ta Polysiuse insenerina ja leiutas Lepol-ahju, mis vähendas tsemendi tootmiseks ja rauamaagi töötlemiseks vajaliku energia hulka. 1940 läks Lellep tagasi USAsse ja täiustas "Lepol"-ahju. Hiljem tegeles ta metallilise magneesiumi graanulite tootmisega merevees. Alates 1949. aastast oli tal tööleping "Allis Chalmers Company" Milwaukee's.

Tema inseneritöö tunnustuseks anti talle 1960. aastal koos Robert Durreriga Saksa Raudsepatööliste Liidu Carl Luegi mälestusmünt.


Rīga Preču raudteejaam

Rīga Preču raudteejaam on raudteejaam Lätis Riia–Ērgļi–Madona–Lubāna–Kārsava raudteel Riias Šķirotava asumis. Jaamahoone asub aadressil Rencēnu 29.

Jaam asub Riia jaamast 7,7 km kaugusel. Seal on 16 teed ja 1 perroon, mis ei ole aga kasutusel. Tegemist on kaubajaamaga, kus koostatakse ronge ja haagitakse neid lahti, laaditakse kaupa rongidele ja neilt maha, võetakse vastu ja hoiustatakse kaupa. Jaama pindala on 41,7 hektarit. Seal asuvad korrapidaja hoone, mitmed jaamatöölistele mõeldud ehitised ja kaubatermnaali kassad.

Jaam rajati kaubajaamana aastal 1969. Reisirongid hakkasid seal peatuma aastal 1972. Algselt kandis jaam venekeelset nime Promišļennaja, (tõlkes tööstuslik), ent aastal 1976 hakkas see kandma nime Rīga-Preču II, ehk siis Riia II kaubajaam. Aastal 2007 suleti sealne jaam reisirongiliikluseks, kuigi reisijate perroon jäi. Tänapäevast nime kannab jaam aastast 2009, mil kesklinna lähistel asunud Rīga Preču raudteejaam suleti.


Maakonna maanõukogu

Maakonna maanõukogud olid 1917. aastal moodustatud Autonoomse Eestimaa kubermangu maakondlikud esindusorganid.

12. aprillil 1917 kinnitas Venemaa Ajutine valitsus Eestile suhtelise autonoomia andnud otsuse "Eesti kubermangu administratiivse valitsuse ja kohaliku omavalitsuse ajutise korra kohta", mille alusel kavandati Eestimaa kubermangu ja Liivimaa kubermangu eestikeelse elanikkonnaga põhjaosa (Tartumaa, Võrumaa, Pärnumaa ja Saaremaa) liitmine ning loodi kubermangu komissari (Jaan Poska) juurde nõuandva organina Eestimaa Kubermangu Ajutine Maanõukogu.

Eestimaa Kubermangu Maanõukogu oli esimene üle-eestiline omavalitsusorgan, kus olid esindatud kohalike omavalitsuste esindajad linnadest ja maakondadest-valdadest. Alustuseks valisid 23. mail kõik vallad oma esindajad (valijamehed), kes astusid 24.–25. juunil kokku maakondlikeks valimiskogudeks ning valisid endi seast saadikud nii Eestimaa Kubermangu Maanõukogusse kui ka kohalikku, maakondlikku maanõukogusse.

Maakonna maanõukogu liikmed valiti maakonna valdade poolt 7-15 liikmelisel arvul. Maakonna maanõukogu liikmed valiti maakonna valimise koosolekutel. Maakonna valimise koosoleku liikmed valiti valla koosolekutel, iga 1000 valija kohta üks, üleüldise – sugu peale vaatamata – otsekohese, ühesuguse ja salajase hääletamise teel, kusjuures ka vähemustele esituse saatmine võimalikuks tehakse. Vallad alla 1000-lise elanikkude arvuga valisid ühe esitaja. Valimistest oli õigus kõigil osa võtta, kes 21 aastat vanad ja kuni 1. märtsini 1917 aastal vähemalt aasta vallas või valla piiridesse kuuluvates mõisates või alevikkudes olid elanud. Ajutise kubermangu ja maakonna maanõukogude liikmeteks oli õigus mitte ainult kohalikke valla elanikke, vaid ka neid valida, kes väljaspool valla piirisid elasid.


Acone raudteepeatus

Acone raudteepeatus on endine raudteepeatus Lätis Riia–Ērgļi–Madona–Lubāna–Kārsava raudteel. Peatuse hoone jääb Ropaži piirkonda ja Stopiņi valda, sellal kui peatuse kõrval asuv Acone küla jääb Salaspilsi piirkonda.

Peatus asub Riia jaamast 12,3 km kaugusel Riia II soojuselektrijaama kõrval. Peatusest algab jaama viiv harutee. Seal on 1 perroon.

Peatus avati aastal 1935. Hoone projekteeris Voldemārs Ozoliņš ja see valmis 1937. aastal. Kivihoone esimesel korrusel asusid reisijate ootesaal ja tööruumid, korrapidaja ruumi kõrval asus ka pagasihoidla. Teisel korrusel olid jaamatööliste eluruumid. Ühtlasi asfalteeriti ka perroon. Nõukogude perioodil jaamahoone suleti ja muudeti eluhooneks. Peatuse juurde rajati reservvagunite hoidla, kus tänapäeval hoiustab oma tehnikat SIA "Dzelzceļu būve". Aastal 2007 suleti sealne peatus reisirongiliikluseks.


Saurieši raudteejaam

Saurieši raudteejaam on raudteejaam Lätis Riia–Ērgļi–Madona–Lubāna–Kārsava raudteel. Jaam jääb Ropaži piirkonda ja Stopiņi valda Saurieši külla.

Jaam asub Riia jaamast 16,2 km kaugusel Jaamas on kolm teed ja kaks platvormi, mis pole aga kasutusel.

Jaam avati 1935. aastal. Puidust jaamahoone teisaldati sinna Daugavpilsi–Rītupe raudteeliinilt. Peagi pärast jaama rajamist rajati veel kahe kilomeetri pikkune kitsarööpmeline raudtee, mis teenindas sealset kipsitööstust. Teise maailmasõja ajal valmis selle baasil kitsarööpmeline raudtee, mis viis Salaspilsi raudteejaama. 1965. aastal võeti kitsarööpmeline raudtee üles ja kipsikarjäärini rajati 1,5 km pikkune laiarööpmeline raudtee. 2007. aastal suleti sealne jaam reisirongiliikluseks, ühtlasi kujunes Saurieši raudtee lõppjaamaks.


Sankt Barbara im Mürztal

Sankt Barbara im Mürztal on 2015. aastast turulinn (Marktgemeinde) Austrias Steiermargi liidumaal Bruck-Mürzzuschlagi ringkonnas. Steiermargi omavalitsuse struktuurireformi raames moodustati 1. jaanuaril 2015 asutatud omavalitsusüksus iseseisvate omavalitsuste ühinemisel:

Mitterdorf im Mürztal Veitsch Wartberg im Mürztal

Antud juhul ei kasutatud uue nimena suurema valla nime, vaid ainult ringkonna nime "Mürztal". Uus vald nimetati kaevurite kaitsepühaku Püha Barbara järgi. Püha Barbarale pühitsetud kirik ehitati 1986. aastal Mitterdorfi ringkonda.

Kõrgeim punkt vallas on Hohe Veitschi mäestik (1981 m), mis moodustab samaaegselt valla loodusliku piiri läänes ja loodes. Läänes asub Pretalsattel (1069 m), mis pakub ühendusteed Stübmingi oruga, Turnauga ja Aflenzi nõoga.

Idas ja kagus külgneb vallaga Fischbachi Alpide mäestik.


Sankt Lorenzen im Mürztal

Sankt Lorenzen im Mürztal on vald (Marktgemeinde) Austrias Steiermargi liidumaal Bruck-Mürzzuschlagi ringkonnas.

Sankt Lorenzeni keskus on 560 meetri kõrgusel merepinnast. Valla kõrgeim punkt on Töllmarkogel (põhja pool, 1366 meetrit üle merepinna).

Sankt Lorenzen im Mürztal asub Kapfenbergist kirdes.


Spital am Semmering

Spital am Semmering on vald (Gemeinde) Austrias Steiermargi liidumaal Bruck-Mürzzuschlagi ringkonnas.

See asub Semmeringi kurus. Seal asub Stuhlecki suusamägi.

Spitali annetasid 1160. aastal suures osas seitse Steiermargi markkrahvi ministeriaali. Annetus hõlmas tulu laiadest valdustest, viinamägedest ja linnast.


Stanz im Mürztal

Stanz im Mürztal on vald (Gemeinde) Austrias Steiermargi liidumaal Bruck-Mürzzuschlagi ringkonnas.


Vladimir Žoga

Vladimir Žoga (vene keeles Владимир Артёмович Жога, 23. mai 1993 Donetsk – 5. märts 2022 Volnovahha) oli Donetski Rahvavabariigi sõjaväelane, Venemaa Föderatsiooni kangelane (2022, postuumselt).


Astrid Tuisk

Astrid Tuisk (sündinud 30. oktoobril 1968) on eesti folklorist, kes tegeleb põhiliselt Siberi eestlaste ning laste- ja noortepärimusega.

Aastatel 1988–1997 õppis ta Tartu Ülikoolis eesti keele ja kirjanduse erialal, misjärel astus 1997. aastal magistrantuuri eesti ja võrdleva rahvaluule erialal, lõpetades 2001. aastal. Ta magistritöö teema oli "Oma ja võõra rühma piirid Siberi eestlaste rahvaluule põhjal" ning seda juhendas Tiiu Jaago.

Alates 1990. aastast töötab ta Eesti Kirjandusmuuseumis, olles Eesti Rahvaluule Arhiivi teadurina tänapäeva ja lastefolkloori töörühma juht.

Alates 1996. aastast on ta Akadeemilise Rahvaluule Seltsi liige, 2017. aastast ühenduse Eesti Elulood juhatuse liige ning 2020. aastast ühingu Society for the History of Childhood and Youth ning Eesti Muuseumiühingu liige.


Liina Saarlo

Liina Saarlo (sündinud 10. veebruaril 1974) on eesti rahvaluuleteadlane, kes on keskendunud regilaulude uurimisele.

Ta õppis aastaetl 1992–1998 Tartu Ülikoolis eesti filoloogia osakonnas, omandades bakalaureusekraadi folkloristikas. Seejärel asus ta 1998. aastal magistriõppesse, mille lõpetas 2000. aastal Tiiu Jaago juhendatud lõputööga "Eesti regilaulude vormelid". Aastal 2000 asus ta doktorantuuri eesti ja võrdleva rahvaluule õppetooli juures ning sai 2005. aastal doktorikraadi Tiiu Jaago juhendatud väitekirjaga "Eesti regilaulude stereotüüpiast. Teooria, meetod ja tähendus".

Alates 2002. aastast on ta töötanud Eesti Kirjandusmuuseumi Eesti Rahvaluule Arhiivis teadurina. Aastatel 2014–2016 oli ta ka teaduriks Eesit Rahva Muuseumis. Saarlo on olnud üks Jakob Hurda alustatud regilaulupublikatsioonide sarja "Vana kannel" koostajaid, osaledes 2014. aastal ilmunud XI osa "Kodavere regilaulud" ja 2019. aastal ilmunud XII osa "Laiuse regilaulud" kokkupanekul.

Aastatel 2002–2005 oli ta Akadeemilise Rahvaluule Seltsi juhatuse liige.


Sigulda piirkond

Sigulda piirkond on 1. järgu haldusüksus (piirkond) Lätis.

Piirkond moodustati 2021. aastal, kui endised Mālpilsi, Krimulda ja Sigulda piirkonnad ning Inčukalnsi piirkonna Inčukalnsi vald uueks ühiseks omavalitsuseks ühendati.


Thörl

Thörl on turulinn (Marktgemeinde) Hochschwabi jalamil Austrias Steiermargi liidumaal Bruck-Mürzzuschlagi ringkonnas.

Thörli linnaosad on Etmißl, Fölz, Hinterberg, Lonschitz, Oisching, Palbersdorf, St. Ilgen ja Thörl.


Hovanštšina

Hovanštšina oli 1682. aastal Moskvas toimunud streletside ja soldatite ülestõus, mida juhtis Streletsiprikaasi ülem Ivan Hovanski (surnud 1682).


Micis

Micis (ka Miči või Vanagi) on küla (mazciems) Lätis Sigulda piirkonna Lēdurga vallas.

Micis asub valla lõunaosas, Aģe järve edelakaldal. Micises asub Vanagi bussipeatus. Pandase vaher ja saar ümbermõõduga 3,74 ning kõrgusega 27,4 meetrit on looduskaitse all.

Aastal 2013 oli külas 57 elanikku. Aastatel 2009–2021 kuulus küla Krimulda piirkonda.


Dmõtrivka (Izjumi rajoon)

Dmõtrivka (ukraina keeles Дмитрівка) on küla Ukrainas Harkivi oblastis Izjumi rajoonis. Elanike arv oli 2001. aasta seisuga 69.


Nisukollane

Nisukollane on kergelt murtud keskmine kollane värvitoon, sarnane küpse nisu värvusega.

Värvus on karakterilt soe ja särav, seostub loomulikkus, tervislikkuse, maaeluga. Värvinimetust kasutatakse muuhulgas juuksevärvuse kirjeldamiseks.


Andrei Spînu

Andrei Spînu (sündinud 10. juunil 1986 Ratușes Telenești rajoonis) on Moldova poliitik, ta on erakonna Tegevus ja Solidaarsus liige.

Ta on lõpetanud Moldova Majandushariduse Akadeemia.

Ta on 6. augustist 2021 Moldova taristu- ja regionaalarenguminister (ning ühtlasi Moldova asepeaminister).


Pühima Neitsi Maarja Pärispatuta Saamise Kleerikute Mariaanide Kongregatsioon

suuna Pärispatuta Saamise Mariaanid


Sõjalise erioperatsiooni läbiviimisest

"Sõjalise erioperatsiooni läbiviimisest" (vene keeles "О проведении специальной военной операции") oli Venemaa presidendi Vladimir Putini 2022. aasta 24. veebruari hommikul kell 05.30 Moskva aja järgi Venemaa kodanikele ning Ukraina ja Venemaa relvajõudude isikkoosseisule edastatud telepöördumine, mis eelnes Venemaa relvastatud sissetungile Ukrainasse. Kõne peamine eesmärk oli valmistada ette avalikku arvamust ja selgitada Venemaa juhtkonna otsuse põhjuseid ja motiive. Presidendi kõne faktilist täpsust ja ideoloogilist rõhuasetust kritiseeriti laialdaselt. Üheks sissetungi põhjenduseks kasutas Vladimir Putin Ukraina ebatõest kujutamist neonatsistliku genotsiidiriigina.


Reigi kalmistu

Reigi kalmistu (ka Reigi kirikuaed) on ajalooline kalmistu Reigi kihelkonnas Hiiumaa saarel Läänemaal, tänapäevase haldusjaotuse järgi Pihla külas Hiiumaa vallas Hiiu maakonnas.


Kõrgessaare–Hüti–Puski tee

Kõrgessaare–Hüti–Puski tee on Transpordiameti hallatav kõrvalmaantee Hiiumaal teeregistri numbriga 12115.

Tee algus on Kõrgessaare alevikus, ta läbib Otste, Lauka, Isabella, Heiste, Hüti, Kiivera ja Puski küla ning ulatub Reigi-Nõmme külani. Kõrvalmaantee kogupikkus on 16,466 km, laiuseks on 6–7m.


Markus Grek

Markus Grek (vn Грек 'kreeklane') oli Veneetsiast pärit ehitusmeister, kes töötas 16. sajandi algul Ivan III kutsel Jaanilinnas. Ta projekteeris ja ehitas Jaanilinna Jumalaema Uinumise kiriku, mille kohalikust arhitektuurikoolkonnast erinevat, Bütsantsi-pärast kuju on seletatud ehitusmeistri Veneetsia päritoluga.


Yorke'i poolsaar

Yorke'i poolsaar on poolsaar Austraalias.

Poolsaar asub Lõuna-Austraalia osariigis ning paikneb osariigi pealinnast Adelaide'ist läänes ja loodes. Poolsaar piirneb läänes Spenceri lahega ning idas St Vincenti lahega. Poolsaarest lõunas asub Känguru saar, mida eraldab poolsaarest Investigatori väin.

Poolsaare suurim linn on Kadina.


Spenceri laht

Spenceri laht (Spencer Gulf) on laht Austraalia lõunarannikul.

Laht asub Lõuna-Austraalia osariigis ning avaneb Suur Austraalia lahte. Spenceri laht piirneb läänes Eyre'i poolsaarega ja idas Yorke'i poolsaarega. Laht on suudmes 77 km lai ja 320 km pikk (suudmest Port Augustani). Lahe ääres asuvad mitmed linnad ja kaitsealad.

Esimene teadaolev lahe uurimine toimus veebruaris 1802, kui lahte saabus uurima Briti maadeuurija Matthew Flinders. Flinders nimetas lahe Briti poliitiku ja hilisema siseministri George Spenceri järgi.


Matthew Flinders

Matthew Flinders (16. märts 1774 – 19. juuli 1814) oli Briti mereväelane ja kartograaf.

Flinders juhtis esimest ekspeditsiooni, mis Uus-Hollandi (tänapäeva Austraalia) rannikualasid kaardistades tegi tiiru ümber mandri ja pakkus esimesena välja, et mandri võiks nimetada Austraaliaks. Flinders osales aastatel 1791–1803 mitmetel ekspeditsioonidel, millest tuntumad on seilamine ümber Austraalia ja 1798–1799 toimunud ekspeditsioon, millega Flinders ja George Bass tõestasid, et Tansaania on saar.

1803. aastal Austraaliast naasmisel arreteeris Mauritiuse prantslasest kuberner Flindersi. Sel ajal olid Suurbritannia ja Prantsusmaa omavahel sõjas ning Flinders oli ekslikult arvanud, et teadustöö tegemine tagab talle ohutu läbipääsu. Flinders viibis vangistuses enam kui kuus aastat ning vangistuse ajal pani ta kirja oma uurimisretkede kirjeldused ning põhjused, miks tema uuritud manner tuleks nimetada Austraaliaks. Flinders naasis Suurbritanniasse 1810. aastal, kuid vangistus oli ta tervist mõjutanud ning 1814. aastal Flinders suri. Tema haua asukoht oli 19. sajandi keskpaigaks unustatud ning see taasavastati 2019. aastal.

Tema järgi on nimetatud Flindersi Ülikool Adelaide'is


Knīderi

Knīderi (ka Knīderu pusmuiža ehk Knīderi karjamõis) on küla (mazciems) Lätis Sigulda piirkonna Lēdurga vallas.

Knīderi asub valla kirdeosas Jugla jõe kaldal.

Aastal 2013 oli külas 5 elanikku. Aastatel 2009–2021 kuulus küla Krimulda piirkonda.


Zvaigznes

Zvaigznes on küla (skrajciems ehk hajaküla) Lätis Sigulda piirkonna Lēdurga vallas.

Zvaigznes asub valla kirdeosas. Seal asub Lapsase bussipeatus.


Juglas

Juglas on küla (mazciems) Lätis Sigulda piirkonna Lēdurga vallas.

Juglas asub valla idaosas Jugla jõe kaldal. Külla jääb Juglase bussipeatus.

Külas asuv paljude rahvajuttude tegevuspaik Vasiļase mägi on muinsusmälestisena kohaliku kaitse all. Vecapiņi pärn ja Kupčase pajud on looduskaitse all.

Aastal 2013 oli külas 26 elanikku. Aastatel 2009–2021 kuulus küla Krimulda piirkonda.


Murjāņi (Krimulda vald)

Murjāņi on küla (mazciems) Lätis Sigulda piirkonna Krimulda vallas. Asub Koiva jõe ääres. Loja jõgi eraldab seda Sēja valda jäävast samanimelisest külast.

Külas asub Imants Ziedonise muuseum.

Asula jääb valla keskusest Raganast 6,5, piirkonna keskusest Siguldast 17 ja Riiast 42 kilomeetri kaugusele. Murjāņi jääb Gauja rahvusparki.

Aastal 2018 oli külas 18 elanikku. Aastal 2021 oli elanikke 11. Aastatel 2009–2021 kuulus küla Krimulda piirkonda.


Turaidas skola

Turaidas skola (ka Turaidas pamatskola, tõlkes Turaida kool või Turaida põhikool) on küla (mazciems) Lätis Sigulda piirkonna Krimulda vallas.

Külla jääb Turaidas skola bussipeatus. Aastatel 2009–2021 kuulus küla Krimulda piirkonda.

Turaidas skola jääb Gauja rahvusparki.

Aastal 2006 oli külas 32 elanikku.


Brasla (Krimulda vald)

Brasla on küla (mazciems) Lätis Sigulda piirkonna Krimulda vallas. Asub Brasla jõe ääres. See eraldab seda Straupe valda jäävast samanimelisest külast.

Brasla jääb osaliselt Gauja rahvusparki. Külla jääb Brasla bussipeatus.

Aastatel 2009–2021 kuulus küla Krimulda piirkonda. Aastal 2006 oli külas 19 elanikku.


Tragöß-Sankt Katharein

Tragöß-Sankt Katharein on 2015. aastast uus vald (Gemeinde) Austrias Steiermargi liidumaal Bruck-Mürzzuschlagi ringkonnas, kui ühendati endised iseseisvad vallad Tragöß ja Sankt Katharein an der Laming.

Hüttengraben Oberdorf Oberort Obertal Pichl-Großdorf Rastal Sankt Katharein an der Laming Tal Unterort Untertal

Valla põhjaosas domineerib Hochschwabgruppe platoo. Siin asub kuulsa Sonnschienalmi (koos sarnase nimega Schutzhüttega) lähedal Frauenmauerhöhle kuristik ja Sackwiesensee järv. Järgmised tuntud tipud kõrguvad valla territooriumil:


Turnau

Turnau on vald (Marktgemeinde) Austrias Steiermargi liidumaal Bruck-Mürzzuschlagi ringkonnas. See asub Hochschwabi jalamil.

Turnau osad on Turnau, Göriach, Seewiesen, Stübming ja Thal.


Putniņi

Putniņi (ka Ķizbele) on küla (skrajciems ehk hajaküla) Lätis Sigulda piirkonna Krimulda vallas. Külla jääb Putniņi bussipeatus.

Putniņi jääb Gauja rahvusparki. Looduskaitse all on saar ümbermõõduga 4 ja kõrgusega 26,8 meetrit, ning vaher ümbermõõduga 4,16 ja kõrgusega 13,8 meetrit. Seal asub muinsuskaitse alune Krimulda kirik. Kaitse all on ka Kubesele muinaslinnus ja legendidega seotud Kaupo mägi.

Aastal 2006 oli külas 41 elanikku. Aastatel 2009–2021 kuulus küla Krimulda piirkonda.


Deutschlandsbergi ringkond

Bad Schwanberg Deutschlandsberg Eibiswald Frauental an der Laßnitz Groß Sankt Florian Lannach Pölfing-Brunn Preding Sankt Josef Sankt Martin im Sulmtal Sankt Peter im Sulmtal Sankt Stefan ob Stainz Stainz Wettmannstätten Wies


Aleksander Podrätšik

Aleksander Podrätšik (3. veebruar 1888 Konguta vald Tartu kreis Liivimaa kubermang – 8. veebruar 1921 Pärnu), ka Aleksander Podrätshik, oli eesti õpetaja, ajaloolane ja poliitik.

Aleksander Podrätšik omandas keskhariduse Riia vaimulikus seminaris, mille lõpetas 1910. aastal preestri kandidaadina. Samal aastal astus Varssavi ülikooli, kuid heideti peatselt sealt välja poliitiliste vaadete tõttu. Oli seejärel lühikest aega ametis Riias Peeter-Pauli kiriku köstrina ning koduõpetajana Venemaal. Romanovite amnestia järel astus uuesti Varssavi ülikooli, Esimese maailmasõja ajal õppis Tartu Ülikoolis, mille 1918. aastal lõpetas ajaloolasena.

Enne esimest maailmasõda oli lühemat aega Pärnus Jochmanni algkoolis õpetajaks ja Pärnu Eesti Kooliseltsi ühisreaalgümnaasiumi ajalooõpetaja.

Aleksander Podrätšik oli Pärnu linnavolinik ja aastatel 1917–1919 Eestimaa autonoomset kubermangu juhtinud Eestimaa Kubermangu Ajutise Maanõukogu liikmeks maatameeste nimekirjast koos Rudolf Jaska, Hans Kruusi ja Hugo Reimaniga. Ta osales kogu assamblee tegevuses 14. juulist 1917 kuni 23. aprillini 1919.

Aleksander Podrätšik suri 8. veebruaril 1921 Pärnus ning on maetud Pärnu Vanale (vene) kalmistule.


Frémicourt

Frémicourt on vald Põhja-Prantsusmaal Pas-de-Calais' departemangus.

Põllumajandusküla asub 24 km Arrasist lõunakagus, teede N30 ja D7E ristumiskoha ümbruses.


Fresnes-lès-Montauban

Fresnes-lès-Montauban on vald Põhja-Prantsusmaal Pas-de-Calais' departemangus.

Põllumajandusküla asub 14 km Arrasist kirdes, teede N50 ja D46 ristumiskoha ümbruses. Kiirtee A1 ristmik 16 on vallas.


Aflenz Kurort

Aflenz Kurort oli vald Austrias Steiermargi liidumaal Bruck-Mürzzuschlagi ringkonnas. See liideti 2015. aasta jaanuaris Aflenzi valda.


Aflenz Land

Aflenz Land oli vald Austrias Steiermargi liidumaa Bruck-Mürzzuschlagi ringkonnas.

1. jaanuaril 2015 liideti Aflenz Landi vald Aflenz Kurorti vallaga, et moodustada Marktgemeinde Aflenz.


Eesti Viipekeele Selts

Eesti Viipekeele Selts asutati 29. novembril 2020. Seltsi tegevuse eesmärk on populariseerida eesti viipekeelt ja panustada selle arengusse ning selle organisatsiooni põhitegevus on eesti viipekeelega tegelemine.

Eesti Viipekeele Seltsi juhatuse liikmed on Maret Õun, Keiti Huik ja Jari Pärgma. Organisatsiooni juures tegutsevad spetsialistid, näiteks õigusnõunik, keeletoimetaja ja raamatupidaja.

Seltsi asutajaliikmed on Maret Õun, Keiti Huik, Jari Pärgma, Tiit Papp, Aire Murd, Merike Mändsoo, Marja-Liisa Landar, Helle Sass, Triin Jõeveer, Sirle Papp, Jaan-Raul Ojastu ja Mari-Liis Ungerson.


Port Augusta

Port Augusta on linn Austraalias Lõuna-Austraalia osariigis.

Linn asub Spenceri lahe ääres, osariigi pealinnast Adelaide'ist umbes 322 km põhjas. Linn on asutatud 1852. aastal.


Whyalla

Whyalla on linn Austraalias Lõuna-Austraalia osariigis.

Linn asub Spenceri lahe ääres ning paikneb osariigi pealinnast Adelaide'ist umbes 395 km kagus. See on osariigi suuruselt neljas linn, Adelaide'i, Mount Gambieri ja Gawleri järel.

2018. aastal elas linnas 21 742 inimest ja linna rahvaarv oli eelneva viie aasta jooksul vähenenud umbes 0,75 % võrra aastas.


Leksandrowa

Leksandrowa on küla Poolas Väike-Poola vojevoodkonnas Bochnia maakonnas Nowy Wiśniczi vallas. Leksandrowa asub Nowy Wiśniczist ligikaudu 3 km ja Bochniast umbes 8 km lõunas.


Salza (Enns)

Salza (ka Mariazeller Salza) on Ennsi idapoolne lisajõgi. See algab Traisenbergi mäelt Alam-Austrias ja voolab Mariazellist lõuna pool läbi Steiermargi liidumaa Wildalpener Salzatali looduskaitseala. See suubub Großreiflingi (Landli osa) lähedal Ennsi.

Weichselbodeni (Mariazelli osa) all on Prescenyklause, ülevoolupais (kivitamm), mida kasutati 1848. aastal metsa parvetamiseks. Tänapäeval kasutatakse reservuaari vett väikese elektrijaama toiteks. Veehoidlast allavoolu on Salza süstamatkajate lemmikpaik.

Paljud Salza väikeste lisajõgede allikad on kinni püütud ja neid kasutatakse Viini veevarustuseks.


Grant Park

Grant Park on park USA-s Chicagos Loopi linnaosas. Pargi pindala on 1,29 km² ning see hõlmab Millennium Parki, Maggie Daley Parki, Buckinghami purskkaevu, Petrillo Music Shelli, Chicago Kunstiinstituudi ja Museum Campusi, kus asuvad paljud Chicago muuseumid.

Pargi nimi oli algselt Lake Park. 1901. aastal nimetati see Ameerika Ühendriikide 18. presidendi Ulysses S. Granti järgi.

Grant Parkis toimub Lollapalooza muusikafestival.

21. juulil 1993 kanti park USA ajalooliste paikade riiklikku registrisse (National Register of Historic Places).